text:
Den un seremonia Militar kòrtiku Compangnie in de West Rotashon 36 a pasa su tareanan over na e siguiente unidat, rotashon 37. Pa medio di e traspaso di tareanan tradishonal, e Komandante nobo Kapitan Herman a hasi transferensha ku su predesesor Kapitan Joost. Rotashon 37 tambe ta keda kuater luna den Region Karibe. Compagnie in de West (CidW) ta un unidat permanente di Forsanan Real (Koninklijke Landmacht) den Region Karibe, ku por wòrdu ubiká den un variedat di tarea.
E unidat ku ta bai, durante e ultimo lunanan, ademas di trein, tambe a desplegá un kantidat di apoyo na outoridatnan lokal. Pensa aki riba yuda instalá e kaya di bakunashon na Base di Marina na Parera, kaminda mas o menos 10.000 persona a risibi nan bakunashon, pero tambe pa sosten na Kuerpo Polisial di Korsou (KPC) den mantenshon di medidanan di COVID. E sosten na outoridatnan sivil ta un di e tareanan primordial di Defensa den Region Karibe. Kapitan Herman: “Nos ta antisipá e kolaborashon entre Defensa den region Karibe i e diferente organisashonnan di Gobièrnu di e islanan/paisnan. Tambe pa e periodo di orkan e CidW nobo, huntu ku diferente otro unidatnan di Marina Real ta para klá, i lo bai un region si einan un orkan a pasa i tin nesesidat di yudansa einan, semper i na momentu ku ta riba petishon di outoridatnan lokal.”.
CidW 37 ta prosedente di e ‘13 Infanteriebataljon Regiment Stoottroepen Prins Bernard (RSPB)’-Regimento Batayon di Infanteria, trupanan di Asalto, un unidat di 11 Brigada Aeromóbil. E trupa aki, Alpha “Madju” compagnie no ta unu deskonosí den region. Na 2019 e tabatin tambe e tarea di ‘CLAS-compagnie’ den Region Karibe. Ta e intenshon ku nan lo trein durante e siguiente 4 lunanan na tantu Aruba, Bonaire komo na Kòrsou. Ambos unidat ta prosedente di Assen i konose otro di e kazèrne einan.


c: text/html

text:
Dutch Caribbean Nature Alliance (DCNA) ta invitá studiantenan den edat di 12-14 aña ku ta biba na Aruba, Boneiru, Kòrsou, Saba, Sint Maarten, ku Sint Eustatius pa partisipá na e segundo edishon di e Big Live Nature Quiz pa Kids! E ta grátis, online, live, interaktivo i ta kontené pregunta tokante animalnan di Karibe Hulandes. E kues grasioso akí ta na ingles pero e preguntanan lo ti suptítulo hulandes i papiamentu. Diferente skol di hinter Karibe Hulandes lo tuma parti. Studiantenan por partisipá for di kas òf na eventonan di skol. Tuma kontakto ku DCNA awe, pa tende kon por organisá un evento na bo skol! Bo por djòin bo so òf forma un tim di por máksimo amigu/famia/kompañero di klas. E tim ganadó ta gana un paseo pa bai snòrkel ku boto di bela rònt di su isla. No keda sin registrá partisipashon na biglivenaturequiz.org.
Dia i Orario
Ta invitá studiantenan di e seis islanan di Karibe Hulandes den edat di 12-14 aña pa partisipá na e di dos edishon anual di Big Live Nature Quiz pa hóben. E kues lo tuma lugá riba djárason 20 di òktober, di 10:00 or am – 11:30 or am AST.
Tim
Djòin bo so òf forma un tim di por máksimo 4 amigu/famia/kompañero di skol.
Sitio
Bo por partisipá na dos forma. Partisipantenan por hunga online for di kas huntu ku amigu i famia òf por tuma tuma parti na un di e hopi eventonan den klas di skol!
Reservá bo lugá
Grupo konsistiendo di unu te ku kuater miembro mester registrá adelantá na biglivenaturequiz.org pa por partisipá.
Rekisito
No ta nesesario pa prepará òf studia materia adelantá, pa e kues. Tur loke bo mester pa partisipá ta registrashon online (biglivenaturequiz.org), konekshon di internèt, un kòmpiuter, un telefòn pa duna kontesta di e preguntanan i un bon aktitut.
Si bo ta forma un tim i djòin for di kas, bo mester ta presente físikamente na 1 kòmpiuter i bo mester tin 1 telefòn selular pa tim pa manda kontesta aden.
Si bo ta djòin for di bo skol bo mester solamente registrá online (biglivenaturequiz.org), i bini ku un telefòn selular òf un aparato smart pa manda kontesta aden.
Tema: Animalnan di Karibe Hulandes
E kues lo konsistí di 35 pregunta multiple choice tokante kos interesante pa sa. E kues lo ta na ingles pero lo tin suptítulo na hulandes i na papiamentu. Lo tin sinku kategoria: Animalnan Marino, Animalnan Terestre, Espesienan Spesial, i Hende ku Naturalesa.
Premionan
E tim ganadó ta gana un paseo ku boto di bela pa bai snòrkel rondó di nan isla. E timnan na di dos i terser lugá lo risibí t-shirt ku sombré.
Kues anual pa adulto i mucha
DCNA ta sostené Aruba National Park Foundation, STINAPA Bonaire, CARMABI na Kòrsou, Saba Conservation Foundation, STENAPA na St Eustatius i Nature Foundation Sint Maarten, entre otro ku nan programanan di edukashon di naturalesa. E online Big Live Nature Quiz ta kreá pa eduká siudadanonan tokante konservashon di naturalesa na un manera grasioso i interaktivo, pa krea orguyo pa naturalesa di e islanan, enkurashá práktikanan benefisio pa naturalesa, sostené proyektonan di konservashon di parkenan, i pa trese hende rònt Karibe Hulandes den kontakto ku otro. Esaki ta un evento di kada aña pa adulto i mucha. E siguiente edishon pa Adulto ta planiá pa primavera di 2022.
Big Live Nature Quiz ta haña fondo di manera generoso di parti di e Ministerio di Agrikultura, Naturalesa i Kalidat di Kuminda (LNV) i DCNA su aktividatnan ta haña supsidio di parti di Postcode Loterij di Hulanda.
Sigui Big Live Nature Quiz
Chèk DCNA su Facebook (Dutch Caribbean Nature Alliance), Instagram (DCNAnature) òf biglivenaturequiz.org. Si bo por tin kualke pregunta, manda bo mensahe di imeil pa projects@DCNAnature.org òf yama nos na tel +599-717-5010.

robotstxt: allowed

filter: keep


text:
Pronostico di tempo ta indica cu diahuebs anochi, shelo lo ta parcialmente nubla cu chens pa un awasero local.
Diabierna, shelo lo ta parcialmente nubla cu chens pa localmente un awasero breve principalmente den oranan di marduga y mainta.
Temperatura maximo 33 grado Celsius y temperatura minimo 27 grado Celsius.
Solo lo baha awe nochi 06:22 pm y lo sali mañan mainta 06:30 am.
Biento:
For di direccion oost- noordoost te oost- zuidoost y modera; forsa 3 te 4 (12 te 30 km/ora, 7 te 16 nudo)
Den dia posiblemente basta fuerte den rafaga; forsa 5 (31 te 39 km/ora, 17 te 21 nudo)
Situacion general di tempo:
Den proximo 24 ora un ola tropical situa den parti oost di area di Caribe, lo pasa den nos region bay west. E humedad y instabilidad cu e sistema aki ta trece, lo pone mas nubia forma temporalmente. for di e nubianan aki por spera algo di awasero riba isla di Aruba.
Condicion di lama:
Olanan di lama lo ta for di direccion oost- zuidoost cu haltura di 3 te 6 pia den labaderanan modera for di nort.
Temperatura di superficie di lama 29 grado Celsius.
Fenomenonan special: ningun
Tempo tropical:
Horcan Nicole tabata situa na mas of menos 20 km oost di Bermuda y tabata moviendo noordoost. E sistema aki no ta un peliger pa nos region.
Registracion di temperatura (Celsius) y awasero (mm) den ultimo 24 ora :
Airport max 34 / min 28 / 0.0
Hadicurari max 32 / min 28 / 0.0
Pronostico di tempo pa proximo fin di siman:
Parcialmente nubla cu chens pa localmente un awasero;
Biento lo ta for di oost- zuidoost y lo ta generalmente modera te basta fuerte;
Temperatura max/ min lo ta: 33/28


text:
Bo Fondo di Penshun
Bon ta konstruí penshun serka PCN. PCN ta atendé ku e areglo di penshun pa kolaboradónan den e ramo di empresa gobièrnu, enseñansa i entidatnan liá na esaki na Hulanda Karibense. E areglo di penshon ta obligá pa lei. E dunadónan di trabou asosiá, pa e motibu ei ta obligá pa registrá bo serka nos fondo i pa entregá na nos e prima di penshun pa bo.
PCN tin alrededor di 5.734 partisipante (2019) i ta manehá mas di 510 mion dòler merikano (situashon pa 31-12-2019). Nos konosé tres grupo di partisipante:
- Partisipantenan ku ta den servisio serka un di e organisashonnan ariba menshoná i ku ta konstruí aktivamente penshon nan ta yama partisipantenan aktivo.
- Personanan ku anteriormente a traha serka un di e organisashonnan akí pero ku na e momentunan akí ta traha pa otro organisashon ku no ta kai bou di e fondo di penshun nan ta yama ‘durmientenan’ òf èks partisipantenan.
- E di tres grupo di partisipante ta e penshonadonan. E grupo aki nan ta yama tambe ‘personanan ku derechi riba penshun’.
PCN mes ta hasi e atministrashon desde 1 di yanüari 2019 i a enkargá BlackRock ku e atministrashon di biennan. E direktiva ta haña sosten di spesialistanan di Montae & Partners.
Invershon responsabel
PCN ta para pa un penshun bon i pagabel i ta di opinion ku invershon responsabel ta kontribuí na realisashon di esaki pa e aktual i futuro generashonnan. P’esei PCN, unda ta nesesario i posibel, ta duna atenshon na tópikonan ekológiko, sosial i di bon gobernashon. Tambe ta ekskluí di antemano sierto invershonnan, manera den arma i munishon kontroversial.
Nos atministradó di biennan na nòmber di PCN ta hiba deliberashonnan ku empresanan tokante e tópikonan akí i unda ta posibel ta hasi uso di e derechi di voto ku nos tin. Periódikamente nos atministradó di biennan ta informá nos tokante e aktividatnan akí pa medio di reportahenan di ‘Corporate Governance.
Ún di e ‘investment beliefs’nan (vishonnan) di PCN ta ku a base di metanan sosial i konsiderashonnan di riesgo/rendimentu, e ta skohe pa invertí un parti di su rekursonan den e ekonomia lokal. E invershonnan lokal mester ta relevante pa e komunidat. Na 2018 a hasi e promé invershon lokal pa medio di un Kompania di Partisipashon Hulanda Karibense, Participatie Maatschappij Caribisch Nederland (PMCN), ku a funda pa e meta ei. Pa medio di PMCN, PCN a duna un fiansa na EZ Air pa kompra di dos avion, destiná pa e tráfiko aéreo entre e islanan ABC i Colombia.
Bonaire
Kaya General Carlos Manuel Piar #5, Bonaire
T +599 717 09 84
E info-bonaire@pensioenfonds-cn.com
Habrí di:
08.30 – 12.00 uur
i di 13.00 – 16.00 uur
Sint Eustatius
Mazinga Square, Oranjestad, Sint Eustatius
T +599 318 32 18
M +599 416 68 60
E info-statia-saba@pensioenfonds-cn.com
Habrí di:
08.00 – 12.00 uur
Saba
Kaya General Carlos Manuel Piar #5, Bonaire
T +599 416 68 60
E info-statia-saba@pensioenfonds-cn.com
Preguntanan has frekuente
Mi mester mèldu mi mes pa e areglo di penshun?
Di kon un oumento ta importante pa mi penshun?
Mi ta outomátikamente sigurá pa penshun di partner pa mi partner?
Was mas pregunta frekuentemente hasí >>


text:
Klòk di misa (Saba)
Seri di Herensia Kultural
Reverendo David Hope a sirbi komo e promé rektor anglikano bibá na e isla di 1878 te 1883. E tempu ei 75% di poblashon di Saba, djis algu mas ku 2000 alma, tabata anglikano. (Awe 15% di e poblashon di 1.500 ta anglikano i mayoria ta katóliko).
Hope tabata e promé ku a selebrá misa den e di dos misa anglikano na Saba, The Holy Trinity, na Windwardside. A konsagrá e misa na 1878, un aña despues ku a kuminsá ku su konstrukshon. Fondo pa konstruí e misa Nafls. 3.000,- tabata kontribushon di gobièrnu i Sínodo di Iglesia Reformá di Hulanda. Dia el a bai for di e isla, na aña 1892, e misa nobo no tabatin e klòk, ku Hope a hasi esfuerso pa rekoudá fondo p’e na Inglatera.
Sin embargo, entre tantu, Diósesis Obispu William W. Jackson di Antigua a dal bai, kumpra e klòk, mand’é Saba. E klòk akí a keda hasi su trabou den Holy Trinity te na 1934, ora un kaptan di barku sabano Thomas Hassel a regalá e misa un klòk nobo, ku te awe ta den servisio. Ironia di destinu ta ku kaptan Hassell no a tende su klòk bati nunka. E promé biaha ku e klòk ei a bati tabata pa anunsiá ku el a hoga na laman. E ta derá na un lugá di entiero pegá ku kas di su famia na Windwardside.
A bin warda e klòk deskartá di e obispu den un wenkel di karpinté na Windwardside. Na 1940, gobièrnu a kumpra e klòk pa 40 dòler i a laga pon’é den un toren pafó di e edifisio riba Government Rest House (awendia Scout’s Place) ku tabata Warda di Polis, Ofisina di Pòst i un ofisina pa Gobernador. E tempu ei, un polis tabata bati e klòk kada ora i pa avisá pueblo na ora di emergensia, espesialmente den kaso di kandela. Dia Warda di Polis a muda, ofisina di telefòn a bai na e lugá ku a bira bashí., Dika Bernadette Holm, kende tabata traha den ofisina aki di 1965 pa 1967, ta kòrda ku paden di e edifisio tabatin un oloshi grandi na muraya ku ta bati ora. Asina e tend’é, mesora e ta bai pafó pa bati e klòk. “Esaki tabata mi parti favorito di e trabou,” e ta bisa na chansa. Tabata bati e klòk kada ora entre 7 or di mainta i 9 or di anochi. Asina pues, Holm a bisa, 12 or di mèrdia mester a hala e kabuya 12 biaha. Meimei di dékada 90, e sitio akí mester a duna espasio na e Ofisina di Pòst nobo na Windwardside i a bolbe kita e klòk un biaha mas.
Direktor di Turismo Glenn Holm a konsiderá ku e klòk ta un bunita adorno pa e ofisina di turismo. El a laga saka e klòk for di kaminda nan a ward’é na Warda di Polis na The Bottom. Departamento di Obra Públiko a traha e toren di klòk nobo komo réplika di e toren original den un estilo arkitektóniko típiko di Saba.
Frank Granger tabata enkargá ku limpiamentu di e klòk mes. Granger a konta ku e klòk bieu tabata asina shushi ku e mester a usa un piedra di mula pa kita mayoria di e shushi pegá. Kaba el a usa un produkto kímiko yamá “Ospho” siguí pa papel di glas i finalmente el a pulié ku “Brasso” (pa limpia koper). Granger a nota ku koló di e metal limpiá tabata indiká ku e klòk ta di bròns i ku e parti di ariba ku e buraku pa kolog’é ta di koper. El a mustra riba un marka paden di e klòk kaminda e lenga a bati tantísimo biaha na e mes lugá durante asina tantu aña. El a ripará ku no tabatin stèmpel riba e klòk pa identifiká eksaktamente ki tempu i na unda a trah’é. No por a usa e lenga original mas. Granger a traha un lenga nobo movibel di heru. El a las eléktrikamente un bor di heru na un bara di heru largu. E di ku e lenga mester ta trahá di un metal mas fuerte ku e klòk mes i ku e heru ta saka tono di e klòk.
Den kurso di añanan e klòk di 110 aña bieu a reenkarná vários biaha i e ta kla pa sirbi atrobe. E ta den perfekto kondishon, i lo e zona duru i bon kla pa anunsiá okashonnan spesial.
Referensia
Reverendo David Hope, Frank Hassell, Dika Holm, Glenn Holm
Portret:
Dika Holm, penshonado, ta bati e klòk restorá di 110 aña bieu.


text:
Entrante luna di maart clientenan di SETAR por cumpra varios producto, bundles y mucho mas via nos Online Store na www.setar.aw/store. E Online Store ta brinda oportunidad pa browse y wak devices y acesorios cu tin disponibel.
Tambe por wak cuanto e device lo sali door di selecta e modelo di telefon, selecta bo plan, por ehempel Postpaid U, e duracion di contract, e tipo di contract y e abonnement cu ta desea. Unabes cu selecta esakinan, por wak e suma cu mester paga pa e telefon y por agrega e telefon na bo “cart”.
Clientenan cu servicionan prepaid di SETAR tambe por cumpra varios servicio online, entre otro: data bundles, one bundles, credito prepaid, prepaid sim card y prepaid data pa Wireless Broadband.
Pa haci compras via e Online Store, e cliente por login cu su informacion di MiSetar of por registra pa un account. Si login cu MiSetar, automaticamente lo mustra e numbernan y informacion cu tin registra riba e cliente su account na momento di selecta un device y contract.
Na final, e cliente por check out door di click riba e cart. Akinan por selecta e fecha y orario pa pick up e order na Teleshop Seroe Blanco. Clientenan por paga cu Credit Card, Pay.aw of na Teleshop Seroe Blanco cu e opcion di “Pay In-Store”. Unabes cu place e order, lo ricibi un email cu confirmacion di e order.
Pa mas informacion, bishita nos Online Store y experiencia tur e facilidadnan cu e ta ofrece bo.


text:
ORANJESTAD – Mas o ménos 8000 hende entretantu a registrá pa haña e vakuna di corona, Direktiva di Salubridat Públiko ta bisa. E promé vakunanan, algu mas ku 12 mil, ta yega Aruba otro siman.
“Pakiko mi ta bin registrá? Wak, un vakuna semper ta bon. Tin hopi diskushon i komentario riba Facebook. M’a tende hopi kos, pero mi no ta kere ku nan ta traha un vakuna pa mata hende”, Luis Croes di 71 aña ta bisa den MFA, (un tipo di kas munisipal) na Paradera djaweps meinta.
Ta masha ketu i e tres kolaboradónan di Salubridat Públiko tin tur tempu pa yuda algun hende. Gobièrnu ta preferá pa hende registrá via e app di corona (Aruba Health App) òf via un formulario online. Ke men si bo bini, tòg lo puntra bo promé si bo tin un smartphone i si bo ke download e app. Sí ta pèrmití pa nenga pa motibunan di privasidat. E ora ei bo mester yena bo datonan personal riba un pida papel i e kolaboradónan ta taip esaki riba e formulario online. Despues e petishonario mester kontestá nuebe pregunta tokante salú ku ta trata espesialmente di alergia i malesa.
Es ku yena ‘sí’ un kaminda, por registrá solamente si tabatin deliberashon anteriormente kaba ku dòkter di kas òf spesialista tokante e posibel konsekuenshanan di malesa eksistente. E práktika di spesialista arubano pa medisina interno por ehèmpel ta konsehá tur su pashèntnan pa tuma e vakuna. Pero kon grandi e kantidat di hende dispuesto pa vakuna na Aruba ta, esei ainda ta difísil pa indiká.
‘Mi a kere ku lo tabatin mas tantu hende’- Arubano Luis Croes
E registrashon ta habrí for di promé di febrüari i riba social media e diskushonnan ta birando mas severo i politisá. Un artista famoso ku normalmente e tempunan aki ta gana su pan espesialmente ku karnaval (kanselá pa corona) pero ku awor ta hasa hamburger pa haña entrada èkstra, ta reklamá ku su punto di bista pro vakunashon tin konsekuensha. Kliente regular ta akus’é di a kambia di koló polítiko i no ta kumpra su hamburgernan mas, e ta bisa.
“Wak, semper bo por haña efekto sekundario. Si bo tuma píldora tampoko bo no sa kiko nan lo hasi ku bo. Pero tòg mi ta enkurashá tur hende pa tuma e vakuna. Espesialmente hende grandi di edat. Ta lástima ku ta ketu asina. Mi a kere ku aki lo tabatin mas tantu hende, manera ora hende mester bin paga nan number di outo òf nan telefòn”, Croes ta bisa.
Djis despues un hende muhé ta drenta i ta aseptá yudansa pa yena su app. “Mi mes por a yen’é. Pero mi ta biba djis pasa e skina aki, i no tin kasi niun hende ke men ta fásil. Mi ke e vakuna pa mi seguridat i pasobra mi ke biaha. Pasobra mi yunan tur ta biba na Hulanda.”
E ta bisa ku e splikashon ku el a haña tabata rápido i kla. “Nan a bisa tambe ku mi lo hañ’é rápidamente pasobra mi tin 76 aña kaba i e ora ei lo mi bai den e promé grupo. Mi ke bai Hulanda na luna di mei. P’esei ta bon ku ta bai rápido, hahaha.”
Indokumentá
Salubridat Públiko ainda no por duna detaye tokante ken a registrá kaba: esta ki edat, sekso òf por ehèmpel indokumentá, Den un mensahe di prensa di 7 di febrüari direktiva ta duna e informashon ku esnan indokumentá mester registrá serka e organisashon di refugiado i imigrante HIAD i ta menshoná Krus Kòrá tambe den esaki.
Pero ora puntra awe kuantu hende a mèldu kaba, tur dos instansha ta bisa ku nan no ta registrá niun ora. E úniko ku nan ta bisa ku nan a palabrá ku gobièrnu, ta ku nan ta informá e hendenan indokumentá i ta referí nan na e diferente MFAnan pa e registrashon.
Aruba tin un populashon di mas ku 110 mil i ta kalkulá ku tin 15 mil hende indokumentá di kua mayoria ta venesolano. Gobièrnu ta spera riba un grado di vakunashon di 80 porshento pa alkansá imunidat di grupo rápidamente. Si esei ta sufisiente- pasobra e vakuna no ta protehá 100 porshento i e efekto ta stòp di traha despues di seis luna- mester midi ainda.


text:
AKSIDENTE NA PUNT VIERKANT
Alrededor di 9 or di anochi riba djárason 4 di ougùstùs un aksidente entre dos outo a tuma lugá na Punt Vierkant. Na promé instante personal di ambulans a trata shofùr di ámbos outo na e sitio mes. Despues ambulans a transportá un di e víktimanantòg pa hospital pa kòntròl i tratamentu médiko. Kousa di e aksidente no ta konosí. Tabatin basta daño material.
KÒNTRÒL DI TRÁFIKO
Durante di un kòntròl di tráfiko ku a tuma lugá den oranan di anochi riba djárason 4 di ougùstùs riba Kaya Korona, a kontrolá 11 vehíkulo di kua 3 a haña prosèsferbal. Esakinan tabata pa manehá sin reibeweis bálido, pa no por a mustra un reibeweis i pa manehá sin faha di seguridat bistí. Pa hasi uzo di telefòn selular durante ku ta manehá tambe a duna váriosprosèsferbal e dianan tras di lomba.


text: Kralendijk 13 di sèptèmber 2019: ContourGlobal i WEB Bonaire N.V. ta felis di anunsiá ku a start e mashin nobonan diesel na e planta di bientu – diesel na Karpata. Algun luna pasa , ContourGlobal a duna inisio na e ekspanshon di nan planta di energia ku sinku motor nobo. E siman aki despues di tèstnan ekstenso di e tres machinan diesel nobo. E trabounan a wòrdu finalisá i e tres mashinnan nobo ku ta operá riba HFO ku un kapasidat operashonal di 6 MW ta kla pa wòrdu di start. Kada motor ta den un kònteiner di aproksimadamente 40pia i protehá di influensianan di medio ambiente. Despues di kulminashon di e tèstnan i e finalisashon di e proyekto, e planta di energia di kombustibel fosil i energia di bientu na karpata lo por proporshoná un suministro supstansial di energia dor di un kombinashon di machinan diesel ( 22MW), mulina nan di bientu ( 11MW) i bateria (6MW), manehá pa un sistema elektróniko sofistiká. Despues ku start e mashinnan di diesel nobo na Karpata, WEB lo desmontá e planta di energia temporal na Hato. E instalashon aki a proporshoná WEB N.V ku energia temporal durante e último 3 añanan . E logro pa atkerí e sinku mashinnan nobo pa e planta di energia ta e resultado di esfuersonan kontinuo di ContourGlobal i WEB Bonaire N.V pa konhuntamente por suministrá elektrisidat di un manera duradero, konfiabel i pagabel pa Boneiru i su ekonomia. Den kuadro di e aktividat nan pa start e mashinnan nobo, a tuma tur prekoushon pa kumpli ku e demanda normal i esun máksimo di konsumo di elektrisidat durante di e tèst nan. Klientenan lo no mester eksperensia ningun interupshon den e servisio di suministro di koriente durante e proseso aki. Sin embargo, si e suministro di energia wòrdu interumpí inesperadamente pa motibu di e tèstnan nos ta pidi nos diskulpa di antemano pa e inkombeniensia ku esaki por trese.


text:
Alan Howell a bisa esaki despues cu miembronan di prensa a puntre riba e retonan p’e proximo eleccion mirando e caso cu tin contra ex lider di partido Otmar Oduber y tambe cu Andin Bikker a baha despues como lider.
Lider nobo di partido POR, Alan Howell a expresa claramente cu partido POR tin un lider nobo y ta bayendo den un era nobo cu biento fresco.
P’e lider nobo di POR, e caso contra Otmar Oduber no a bin dilanti ainda y na Aruba un persona ta keda inocente te ora comproba lo contrario. Agregando n’esaki el a indica cu actualmente tin miembro di Parlamento cu ta bou investigacion y no ta wordo papia di esaki.
Pero en todo caso e no kier concentra riba kico a pasa y mas bien ta enfoca riba futuro, con pa traha y logra un desaroyo positivo pa Aruba y nos hendenan.
“Si den e partido cu mi ta lidera tin un persona cu ta bou di cualkier investigacion, e persona ta bay sinta patras un rato y na momento cu e investigacion mustra cu e ta inocente e ta bon-bini bek den cualkier posicion”. Aki e famoso dicho di ex Premier Nelson Oduber ta cuadra perfectamente, segun Alan Howell, esta cu ‘esun cu kima su atras, tin cu sinta riba su blaar’.
Continuando, Alan Howell a declara cu despues cu a keda conoci cu el a bira lider nobo di POR, e acogida y sosten pa POR a aumenta masha hopi y e ta sinti su mes hopi contento di e aceptacion cu el a haya for di pueblo, den su reto nobo, apenas 7 aña despues di a drenta politica.
“Sostenedornan di POR ta hopi contento cu esaki y ta cla pa bay guera”, Alan Howell a finalisa bisando.


text:
Museo Belua
Seri di Herensia Kultural
Museo di Belua anekso tienda di suvenir di señora Yenny Rijna-Bernabela. Pa kompañá simadan di kunuku di su kasá el a traha un biaha dos belua, Buchi Juan ku Shi Maria, pa demostrá ku doño di kunuku tambe sa bisti. E beluanan despues a haña un lugá na kas. Dor di inspirashon artístiko di Yenny Rijna e famia di belua a kuminsá rende ku Buchi Marti i Shon Felipi, sigui pa yunan tambe. Despues di belua a sigui otro tipo di pòpchi den kategoria di spantapara pa den kunuku, momo ku ta representá e rei di karnaval i huda pa batimentu di e figura Hudas na Pasku di Resurekshon. Tur di propio fantasia, traha ku material ku lo a benta afó i ku bista riba kustumber di ántes. Yenny Rijna ta usa plèstik pa yena e figura di e pòpchi nan komo ku esaki ta resistí wer i insekto. Pa kara i man e ta T-shirt bieu pa despues por pinta riba nan.
Na momentu ku kasá ku yunan a kuminsá protestá ku kas ta muchu yená ku pòpchi, e beluanan a muda pa kunuku. Den kurso di tempu a resultá ku e eksposishon di pòpchi dilanti di kas di e kunuku den besindario di e kaminda pa Lac tabata hala atenshon di turista. Esaki a lanta e idea serka Rijna pa trese e pòpchinan bèk kas pa eksponé nan pa turista mira. E artista den Yenny Rijna kontra reakshon di hende ku tabata ridikulisá su kustumber di traha pòpchi i drenta nan mundu a sigui traha mas pòpchi.
For di 1995 e eksposishon a haña e nòmber di Museo Belua i a ekspandé ku pòpchi di bòter i pòpchi di mea. E pòpchinan tabata haña nòmber di ántes i tabata ilustrá kustumbernan manera uso di blous kontra oyada. Nan ta eksponé den ambiente bibu di ántes ku kas di palu, kushiná ku fogon òf ku stof di kerosin. E kolekshon di belua ta inkluí tambe aspektonan aktual den komunidat di Boneiru. Den e hòfi di museo por mira entre otro un grupo di polítiko lokal, un rastaman, figura di karnaval i e duo di Tonchi ku Monchi; dos figura di un rúbrika chistoso di un matutino lokal. Tambe sèmper tin kolekshon dilanti di porta ku un mensahe di eventonan aktual.
Ku Museo Belua Rijna a logra krea ambiente históriko ku trankera, pos, ku porta i bentana di kas di mei siglo bieu kombiná ku un ambiente di futuro ku artefaktonan di un sentro di siudat na aña 2030 proyektá riba un muraya . Tur esaki meimei di un parke di bestia ku flamingo, turtuga, morkoi, lora, prikichi i sòldachi i un eksposishon di kalpachi di kachó ku buriku.
E ambiente úniko di Museo di Belua ta atraé awendia tambe pareha di brùit pa bin saka pòrtrèt den kurá di museo ku belua den nan kompania.
Bishitante lokal tambe a kuminsá bishitá esaki, manera e pasahero ku tin ku warda riba salida di fèri pa biaha pa Kòrsou tambe ta drenta den un mundu di ántes na Museo Belua. Entrada ta grátis, solamente ta pidi un donashon pa yuda mantené e museo i e parke di bestia. Direkshon ta Kaya Betico Croes 6, telefon ta 717 5004. Por haña Museo Belua tambe riba internet: www.bonairenet.com/activities/jenny’sart.
Potrèt
‘Belua den kunuku’
Museo Belua, Bonaire
Fuente
Max St. Jago, “Folklor Boneriano” Bonaire, 1995; sr. F.A. Cicilia, sr. R.V. Rosalia, sra. A.S. Rijna-Bernabela.
Teksto: Hubert Vis. Portrèt: Susan Swygert.


text:
Oranjestad – Sra.Haidee Bermudes di Fundacion Movimiento ta bida hunto cu Ibisa a informa nos riba e projecto di Ban Move 30 Minuut esaki lo tuma lugar dia 6 di april proximo.Sra.Bermudes a duna di conoce cu esaki ta un proyecto relaciona cu dia nacional cual henter Aruba lo participa hunto y lo bay en relacion cu dia nacional Aruba Ban Move 30 minuut. Kiko e ta e ta pa pone henter Aruba move. Scolnan tambe ta participa cu canamento y otronan tambe lo bay cu otro deporte y akinan tambe 30 minuut,of ta subi sero of bay landa. E intencion ta pa move 30 minuut y mas. hopi vez nos poblacion ta demonstra cu nos no ta move hopi manera meser ta. Esaki ta e punto pa move 30 minuut lo bo ripara cuanto enfermedad lo bo preveni.
Sra.Bermudes via e grabacion ta sigi informa mas ..


text:
Oranjestad – E hoben pianista Hulandes Laura Bos lo acompaña Tania Kross dia 3 di juni proximo den Cas di Cultura.
Tania Kross ta un conocido cantante di opera rond Europa, specialmente na Hulanda unda e ta biba y traha. Tania no solamente ta conoci pa su bunita bos, pero tambe pa su propio personalidad ariba escenario.
Pa su concierto na Aruba Tania lo bini cu e pianista Laura Bos kende ta un graduado di e conservatorio di Rotterdam na 2004. Su maestro tabata Michael Davidson.
Despues el a studia pa bira dirigente y a gradua na 2008. El a sigui Kurt Thomas Course pa dirigente di coro na Utrecht. Laura a yega di dirigi diferente coro manera Oratorium Koor Alphen.
Pa varios aña el a traha como pianista cu e coro di studiante Collegium Musicum na Leiden y tambe cu the Bachgemiende Wien di Austria.
Su interes pa opera a haci cu el a sigui un “summer course” na 2009 na Austria dirigi pa Heinz Zednik y Konrad Leitner.
Laura ta masha activo como pianista na Hulanda y Viena y a traha entre otro cu e Academia di opera di Hulanda y Wiener Konzerthaus.
Na 2013 e tabata asistente dirigent y pianista pa e produccion di The Magic Flute na e conservatorio di Utrecht. Tambe e tabata encarga cu e repertorio pa e produccion Katibu di Shon di Randal Corsen den cooperacion cu Nationale Reisopera na Hulanda.
Laura Bos ta traha frequentemente cu e soprano Annette Fischer presentando un repertorio contemporaneo.
Diamars 3 di juni publico di Aruba por disfruta di e talento di pianista Laura Bos hunto cu mezzosoprano Tania Kross.
Carchi ta obtenibel na oficina di UNOCA, van Dorp na Dakota, Cas di Cultura, Scol di Arte y Aruba Post na San Nicolas.
Specialmente nos talentonan hoben den canto no por perde e concierto aki, pa mira e pasion y dedicacion di Tania Kross den cada un di su canticanan, di musica clasico te na musica di compositornan Antiyano. Y no lubida ariba e workshop dia 3 di juni pa 3 or di atardi na Cas di Cultura pa tur cantante.


text:
Kralendijk – Kerido pueblo,
Awe mi ta enfoká riba kambio den medidanan ku ta na vigor mañan djabièrnè 25 di yüni te ku 22 di yüli 2021. Mi ta para ketu tambe na e kambionan den e kondishonnan pa biaha pa Boneiru, ku ta drenta na vigor na kuminsamentu di yüli 2021.
Laga mi kuminsá ku e medidanan. E sifranan di hende ku a pega ku e vírùs di COVID-19 ta mustra bon. De bes en kuando tin un brote chikitu, partikularmente bou di hóben òf bou di adulto ku no a bakuná. Te ainda e sifranan ta stabil i nan ta keda abou. Loke ta importante ta, ku tin masha tiki hende ku ta gravemente malu i ku no tin hende na hospital pa motibu di Covid-19. Pa e motibu akí nos ta suavisá e medidanan i por pasa di nivel di riesgo dos pa nivel di riesgo unu. Naturalmente nos ta sigui monitoriá e situashon pa wak si ta nesesario pa adaptá e medidanan.
Tin dos regla ku ta keda na vigor ainda. Establesimentunan di hóreka mester sera 00:00 di anochi i no ta permití pa balia den espasio paden. E reglanan aki ta keda na vigor komo ku nos a ripará ku na e lugánan akí e riesgo pa hende pega ku e vírùs ta mas grandi.
Mi ta bai papia awor di e kambionan den kondishonnan pa biaha pa Boneiru. Ta bai hasi mas distinshon entre pasahero ku ta ful bakuná i esnan ku no ta bakuná. Por lo general hende ku no ta bakuná mester hasi mas tèst ku personanan ku sí ta bakuná.
Ta bai distinguí tambe diferente nivel di riesgo pa paisnan. E kantidat di kaso di COVID-19 a baha asina tantu na Merka i Hulanda, ku probablemente lo konsiderá e paisnan akí pronto komo pais di riesgo abou. Esaki ta nifiká ku entrante kuminsamentu di yüli awor pasaheronan ful bakuná di e paisnan akí no mester di tèst pa nan biaha pa Boneiru. Pasaheronan no bakuná di Merka i Hulanda mester hasi tèst sí ainda.
Ta eliminá karentena obligatorio pa paisnan di riesgo haltu. Na yegada pasaheronan di e paisnan akí no tin nodi di bai den karentena mas. Nan mester tèst sí promé ku nan bula i ta pidi nan tambe pa tèst e di sinku dia despues di yegada.
Pa habitante di Boneiru ku no ta bakuná i ku ke biaha pa Aruba òf Kòrsou lo bai tin mas posibilidat. Si un habitante no bakuná biaha pa Kòrsou por ehèmpel i el a tèst na Boneiru, e persona akí por regresá nos isla denter di 72 ora sin ku e mester bolbe laga nan tèst e. E kambionan akí ta drenta kuminsamentu di yüli na vigor, nos no sa ainda riba ki dia, esaki ta dependé di desishon ku mester tuma ainda na Den Haag. Nos ta informá boso mas pronto ku ta posibel.
Te ku awe ainda ta asina ku mucha di 13 bai ariba mester a pasa tèst ora di biaha pa Boneiru. Ta bini un kambio den e edat stipulá. For di kuminsamentu di yüli 2021 mucha di 12 aña bai ariba mester tèst pa biaha pa Boneiru. Esaki ta pasobra tabatin kambio den regla hulandes i regla oropeo.
Mi ke bisa tambe ku nos ta preparando pa konektá dato di hende bakuná na Boneiru na e Sertifikado Digital di Corona, e asina yamá Digitale Corona Certificaat, DCC di Hulanda. Nos ta spera ku pronto nos por informá bo mas di esaki. Por lo pronto habitante di Boneiru por usa e karchi di bakunashon original ora di biaha komo prueba ku e persona ta bakuná.
Pronto bo por haña mas informashon tokante e paisnan di riesgo i e kondishonnan pa biaha pa Boneiru riba nos website www.bonairecrisis.com.


text:
Departamento di Cultura Aruba (DCA) cu su prioridad di educacion di arte y cultura ta un cos sigur. Aunke den pandemia tur proyecto escolar a sigui den forma virtual teniendo cuenta di reglanan di DVG y Crisis Team, pero sin desvía di su prioridad di educacion di arte y cultura.
E bunita di e relacion entre educacion y cultura ta intrinsico, ambos ta interdependiente, interinfluyente y practicamente inseparabel. E educacion ta un producto di e cultura, na mesun momento cu e cultura ta difundi su mes, desaroya y profundisa cu e educacion.
Den bida no por educa, no por educa prescribi di e cultura. P’esey DCA ta contento cu su proyectonan escolar y tambe e participacion di e alumnonan.
Esaki durante añanan cu DCA ta trata cu Arte di Palabra, Celebracion di San Juan, Dera Gay Escolar y Gang di Arte.
Nos sociedad ta un conhunto di individuonan cu ta comparti un cultura. Nos ta un comunidad cu varios cultura den dje y p’esey ta importante e prioridad di educacion di arte y cultura di nos pa conserva, siña nos hobennan, stimula y promove esaki bou di nos hubentud y nos comunidad. Mirando e relacionnan di nos individuonan cu ta relaciona y interactua entre nan, cooperando pa forma un grupo of un comunidad. Cada uno tin e libertad di expresa nan mes.
Esaki ta haci nos un isla cu forma di país, pero rico den cultura. Pero e cultura lo no crece y difundi si nos no tin un sociedad servicial y cordial.
E hecho cu DCA ta den su edificio nobo John F. Kennedy Education Center hunto cu Departamento di Enseñansa Aruba (DEA) lo ta un oportunidad di crea posibilidadnan nobo pa nos desaroyo di nos comunidad, tanto riba nivel di educacion y cultura. Solamente lo yuda e trabou den cooperacion mas ainda na bienestar di nos hubentud y Aruba en general. Educacion y Cultura ta basenan fuerte pa fortalece nos comunidad mas ainda. E educacion ta un di e factornan cu mas ta influí den e avance y progreso di persona y sociedadnan. Ademas di provee conocimientonan, e educacion ta enrikece e cultura, hunto nan ta un forsa sin igual. E spirito, e balornan y tur cosnan cu ta caracterisa nos como sernan humano. Esaki cu bista y vision lo haci nos comunidad Arubano mas rico. Asina DCA ta sigui mantene su prioridad di educacion di Arte y Cultura pa un mihor mañan.


text:
Índigo na Curaçao
Seri di Herensia Kultural
Tempu ku West Indische Compagnie a konkistá Kòrsou for di spañónan na 1634, e intenshon tabata pa kultivá produkto komun i koriente pa eksportashon manera suku, tabako, katuna i índigo (blous). I djis despues di algun aña ku nan a tuma posishon di e isla historia ta menshoná e produktonan akí komo merkansia ku a barka for di Kòrsou manda Hulanda. Tòg esaki no ta prueba ku ta na Kòrsou a kultivá e produktonan ei. Di pursi nan por a yega akí for di Venezuela tambe. Tin hopi buki i artíkulo skirbí riba entre otro suku. Tokante índigo sí no tin muchu kos skirbí. Tiki hende sa kiko índigo ta i ménos hende ainda sa ku Kòrsou a konosé un kultivo di índigo floresiente.
Kiko ta índigo?
Índigo ta nòmber di tantu un supstansia di koló blou komo di un mata. E nòmber índigo ta bini di Griegonan di antigwedat, ku tabata konosé índigo komo “e blou for di India” (indikon).
Índigo o sea e mata di índigo (Indigofera tinctoria) ta bini originalmente di Asia, pero den henter e region trópiko i suptrópiko e matanan di ‘indigofera’ ta eksistí.
Na Kòrsou tambe nos konosé dos miembro di e famia indigofera, esta ‘indigofera tinctoria’ i ‘indigofera suffruticosa’. Sa yama e último akí tambe ‘Yerba di Seis’ òf ‘Yerba di Spantu’. E dos matanan akí ta parse otro mashá. Un diferensia grandi ta ku indigofera suffructicosa tin bonchi mashá korkobá miéntras ku e bonchinan di indigofera tinctoria no ta korkobá.
Por usa tur miembro di e famia indigofera pa traha e supstansia koló blou, loke pa hopi siglo kaba ta sumamente popular pa tinzji tela di paña. Un ehèmpel konosí ta pa tinzji ‘denim jeans’.
Awendia generalmente no ta saka e supstansia di koló índigo (blous) for di miembronan di e famia indigofera, sino ta fabriká e fèrf ei di forma sintétiko.
Na Europa demanda pa índigo tabata grandi. Tabata usa e supstansia akí den industria tekstilera pa tinzji paña ku e koló blou. Tinzjimentu di paña ku e koló blou tabata tantu ku ‘Isatis tinctoria’ un mata europeo komo despues ku prinsipalmente índigo, pa hopi siudat hulandes un fuente di entrada importante. Tilburg por ehèmpel tabatin fábrika kaminda ta tinzji ku blous i tabata entregá gran kantidat di tela blou pa unifòrm militar. Tantu ‘Verenigde Oost Indische Compagnie’ komo ‘West Indische Compagnie’ a gana skat di plaka ku índigo. Regularmente tabata barka índigo for di Kòrsou manda Amsterdam. Índigo di Kòrsou tabatin bon nòmber na Europa.
Pa tal motibu a instalá na tur plantashi lugá pa traha e koló blou i baki di índigo. Nan ta bisa ku ta Jan Doncker, direktor di Kòrsou 1673-1676, a laga instalá e promé fábrikanan di índigo. Pero banda di 1720 e merkado di índigo na Amsterdam a bini abou. Produkshon di índigo ya no tabata deha mas i a stòp ku plantamentu di índigo i produkshon di e supstansia pa tinzji di koló blou. Den mayoria di kaso no a destruí e bakinan di índigo. A laga nan komo rekuerdo di e periodo floresiente den un huki di e plantashi. Na prinsipio di siglo diesnuebe gobernador Kikkert a deklará den un relato ku ya no ta kultivá índigo mas.
Prosesamentu di índigo
Pa saka e supstansia pa duna koló for di e mata, ta meskla blachi i taki di e mata di índigo ku awa. E meskla akí ta supstansia pa duna koló. Inisialmente e no tin koló, pero bou di influensia di oksígeno for di den aire e ta kambia den e supstansia ku ta duna e koló blou. Pa logra esaki mester drei e awa regularmente. Esaki ta sosodé den un baki pa traha índigo.
Un fábrika di índigo ta konsistí di tres baki sementá poné riba otro. E baki mas ariba ku ta esun mas grandi yama ‘baki pa laga putri’. Aki den ta pone e mata di índigo pa e putri. Ta pone e blachi i e takinan den e baki ei, kaba ta yena e baki ku awa nèt pa kubri e takinan. Awa ta pone ku e matanan ta fermentá i e proseso akí di fermentashon ta kousa ku e matanan putriendo ta reis sali for di e baki. Pa tal motibu tabata pone balki di palu riba e baki.
E fermentashon ta dura un dia i despues e awa ta kuminsá baha. Por pone un di dos i un di tres karga di mata di índigo aserka, loke ta aselerá e proseso di fermentashon.
Despues di un dos dia asina ta laga e awa pasa bai den e di dos baki, yamá ‘baki pa bati’. Te ainda e awa fermentá ta sin koló, pero den e baki pa bati, bou di influensia di oksígeno for di den aire, e awa ta kambia den e konosido koló di blou índigo. Ta djei e nòmber ta bini. E batimentu ta tuma lugá ku palu grandi pa bati. Esaki ta trese skuma. P’esei semper un ‘batidó’ tin un tiki zeta huntu kuné. Segun e ta bati e ta pone un poko zeta den e awa di manera ku e skuma ta kita. E ‘batimentu’ ta trese pipita chikitu blou ku ta sak bai fòndu. Awor ta laga e awa bai i e índigo ku a keda ta laga pasa bai den e baki mas abou o sea e ‘baki pa rekohé’. E baki pa rekohé ta mashá chikitu.
Ta pone e índigo saká for di e baki pa rekohé, den saku di pita ku ta pone kologá pa laga e awa di mas skore. Kaba ta laga e índigo seka i despues ku el a seka ta kòrt’é na pida pida firkant chikitu.
Baki di índigo na Kòrsou
Ke men ku kultivo di índigo tabata un kultura di plantashi ku a produsí ganashi na Kòrsou entre 1672 i 1720. Ta den e periodo akí tambe a instalá e bakinan pa traha índigo na e plantashinan. Te ainda por topa e bakinan akí na Kòrsou. E fábrika akí pa produsí índigo ta konsistí manera a deskribí aki riba di tres baki riba otro. Pa hasi nan wáterpruf tabata kubri e bakinan ku piedresita chikitu di koló hel, kaba pleister nan ku un meskla pa evitá ku awa ta pasa. Den e meskla akí posiblemente a prosesá panchi di dak, pasobra e tabata koló kòrá.
Ta konosí ku alrededor di 1710 mayoria di e plantashinan tabata eksistí kaba. Tabata planta i produsí índigo na tur e plantashinan ei.
Pa nos por sa unda e bakinan di índigo ta situá, e sistema di produsí índigo ta duna nos indikashon. Ta sigur ku no a pone e bakinan akí pegá ku e lanthùis, pa motibu ku fermentashon di e matanan di índigo no ta manda oló agradabel. Tabata pone e bakinan basta leu di e lanthùis. Ademas, pa produsí e supstansia di fèrf blou tabatin mesté di hopi awa. P’esei tabata traha e bakinan pegá ku un fuente di awa, sea un pos òf un pos di pia. Ke men, semper nos ta topa e bakinan di índigo basta leu di e lanthùis i pegá ku un fuente di awa.
E bakinan di índigo ta restonan tangibel mas antiguo di Kòrsou su pasado históriko. Te awe shete di e bakinan akí ta konosí, deskribí i registrá. Nan ta na Jan Thiel, Boka di Samí, Rif, Siberie, Santa Martha, Pos Spañó, Zevenbergen. Posiblemente tin resto ainda di un baki di índigo na Kenepa i Westpunt. E dos últimonan akí por tabata di plantashi Sabaneta. Ta konosí ku na Sabaneta tabatin diferente hòfi di índigo, entre otro “aan de knippebay”.
No ta konosí unda Jan Doncker a laga traha e promé bakinan di índigo. Probablemente esei lo mester tabata na loke tabata yama ‘plantashinan di kompania’ (compagnieplantages). Parse ku algun di e plantashinan akí manera Piscadera, Rooi Canario i Sint Marie tabatin bon tera pa kultivo di índigo. Na Piscadera i Rooi Canario te awe no a topa baki di índigo. Esaki lo por nifiká ku sea a destruí nan pa traha kas òf no a haña nan ainda, òf no a rekonosé nan komo tal.
No opstante nan edat haltu i e echo ku pa siglo no a usa nan, tòg mayoria di e ‘pruebanan’ akí di e promé aktividatnan industrial na Kòrsou, te ainda ta den basta bon kondishon. Laga nos spera ku e restonan históriko akí lo keda konservá pa generashonnan benidero.
Ilustrashon:
Baki di Índigo Pos Spano, Boka
Jean Baptiste Du Tertre 1667
Literatura
1) A.R.A. Den Haag, 01.05.01.02 inv.nr 204 fol. 40 Transcriptie S.H. Vautier (mei 2006) Grol, G.J. van: De grondpolitiek in het West-indische domein der generaliteit, reprint S. Emmering, Amsterdam1980
2) Grol, G.J. van: De grondpolitiek in het West-indische domein der generaliteit, reprint S. Emmering, Amsterdam1980
3) Hartog, J: Curaçao van Kolonie tot autonomie, Aruba 1961
4) Hamelberg, J.H.J.: De Nederlanders op de West-Indische eilanden, reprint S. Emmering, Amsterdam 1979
Teksto i portrèt: Andre Rancuret.


text:
Desde resultado di eleccion di 22 di September nos por a sinti e cambio di inmediato. Nos por a sinti un biaha mas e forsa di democracia cu a bay perdi pa 8 aña largo, unda cu mayoria di e gruponan importante den comunidad cu pa 8 aña no tabata vocifera nan preocupacion, awo cu e resultado di eleccion a recupera nan voz. Y pa mi esaki ta importante pa tin un check and balance den comunidad y sigur ora bo wak cu sindicatonan ta trece padilanti nan puntonan di preocupacion pa un proximo gobierno, ta nada otro cu confirmacion di un maneho malo di Gabinete Mike Eman 1 y 2.
Mal maneho y falta di vision
Un ehempel ta e preocupacion di parti di sindicato SIMAR pa loke ta airco pa scolnan y gymzaal adecua pa nos educadornan fisico. Airco no ta un luho mas pero mas bien un necesidad ya cu debi na calor mester a reduci durante cierto simannan e orarionan di scol y ainda tin educadornan fisico cu mester duna les di gym riba un parkinglot cual ta muestra di mal maneho y falta di vision pero tambe falta di control di parti di nan representante y di nan doño di trabao. E problemanan cu nos ta confrontando awe no ta bin despues di 22 di September 2017, pero ta bin door di e maneho deficiente di enseñansa pa añanan largo y sigur e ultimo 8 aña unda cu placa ta ser malgasta tur caminda, menos inverti den e ader principal di un pais cu ta nos educacion. Nos a conoce un maneho cu hasta a prefera di coy placa di un scol hinca den un tram, haci show Green unda a gasta sumanan miyonario cu por a ser hinca den scolnan pa pone airco, cu awendia lo no mester a cera scolnan mas tempran debi na calor.
Falta control di parlamento
Tur e problemanan cu gremionan ta indica ta bin ora cu un gobierno ta hiba un maneho financiero pesimo pero tambe pa falta di control di parlamento, esta di esnan di signatura di e gobierno na mando, unda cu por ehempel tin no mas ni menos cu 7 parlamentario cu ta bin di e mundo di enseñansa y cu no a ni percura pa mehora educacion y no a preocupa pa mehora e posicion salarial di e cuerpo di docente, corda pa ponemento di airco na scolnan. Y sigur tambe nos aki’fo a haya hopi falta di e voz cu mester representa nos cuerpo di docente y cu despues di 8 aña a bolbe lanta cabes y cu lo kier contribui na mehoracion di educacion pero tambe di cuido di nos cuerpo di docentenan y nos muchanan.
Un dialogo serio
Mester sinta den un dialogo serio y no manera tabata e dialogo anterior unda cu gobierno a mal usa tur hende pa nan por pasa medidanan pa masacra e pueblo trahado, unda cu lo mester traha riba con lo mester percura pa pone airco y mehora e situacion di nos educadornan fisico pero tambe traha riba mehoracion di structura salarial y trece innovacion , tur na un manera sostenibel y bon planifica pa por logra esaki, sino nos lo keda mesun caminda un biaha mas.
Pa termina nos tin di traha hunto y na un manera serio y responsabel pa por logra soluciona problemanan cu e gobierno anterior a laga atras y unda cu tur e actornan tin di laga un banda nan escogencia politico y gara nos bandera di Aruba pa asina conhuntamente nos por logra mas na beneficio pa henter nos pueblo.


text:
Booshi Wever:
BOCHINCHA NA ORDO DI DIA AKI NA ARUBA E SCORPION TA DEMOSTRANDO SU OMNIPOTENCIA AKI NA ARUBA!!
Den transcurso di siman pasa y den fin di siman nos a tuma nota di apertura di un container park na Playa, cu ta basa den un sitio di entretenimento. Riba su mes nada contra cualkier desaroyo asina, pero toch mirando cu nos ta memey di un pandemia, henter e apertura cu a tuma lugar ta pone nos bin cu cierto "questionmarks" tocante e establecimento aki.
Esakinan nos di UPP ta haci, mas aun mirando cu gobierno y particularmente sra. Evelyn Croes, como Prome Minister, constantemente ta purba na duna aviso- y consehonan, mescos cu demas autoridadnan, pa nos ta mas consciente y evita cualkier forma di aglomeracion y "bochincha", pa asina minimalisa e riesgo di contagio di COVID-19.
Mientras cu siman pasa ainda, na momento cu nos a conoce un leve aumento di e casonan di contagio atrobe, gobierno y crisis-team a implementa extra medidanan, pa asina purba di contene un supuesto aumento, nos ta mira cu di otro banda gobierno y nos demas autoridadnan a permiti un sitio nobo, un parke di entretenimento nobo habri, na unda cu varios reglanan impone pa gobierno no a wordo manteni. E.o. e aglomeracion, bailamento, distancia social di menos cu 1.5 meter, y bebemento formal, no uzo di tapaboca y Dios sa kico mas! Pues un incumplimento total.
Esaki ta pone nos puntra dicon tin asina tanto reglanan pa otro establecimentonan, manera restaurantnan, rumshopnan cu no por habri, oficina di Lotto cu mester cera 6.30, entiero cu 30 hende paden, cu no ta permiti festivalnan navideño ni nos Dande, fiestanan den famia cu tambe reglamentonan, etc., anto na e sitio aki parce cu no tin ley ni regla ta conta. Sigur si observa e fotonan y videonan cu a circula den fin di siman, e sitio aki tabata tin mas cu 60 hende, pues un prome regla caba di incumplimento.
Asina nos a bin comprende cu ta trata aki di un VBA yama "Bochincha Container Yard", cu su director un tal Otmar, y cu a wordo lanta na juli 2020, cu den apenas 5 luna por a habri porta di su establecimento.
Pesey tambe nos ta puntra ki sorto di vergunning e compania aki a haya? Ki tempo el a pidi su vergunning pa operacion y con liher esaki a keda otorga? Ki reglamentonan di “bouw-vergunning” a tene cuenta aki cu ne? E parke di container aki, tin rekisito di DOW? E construccion a wordo controla pa DOW y otro instancianan manera DTI, DVG, Brandweer? Nos sa cu tin un fenomeno di construccion di vivienda estilo container aki na Aruba. Kico ta haci pa pone regla pa loke ta uzo di container asina?
Ki tin di berdad cu te hasta "overtime" Elmar a traha pa por a caba cu tur trabou pa e asina ey e lugar habri e siman cu a pasa? Of aki tambe por papia di un "free for all"? Con e seguridad ta hinca den otro, manera p.e. den caso di un calamidad (horcan)? Rampenbestrijding a wordo envolvi?
Cua ministernan a coopera pa e ex-minister aki haya tur su permisonan den 3 luna? Awor cu e establecimento a habri, ta pesey ta bay flexibilisa e medidanan di COVID-19 pa asina e negoshi aki por draai manera cu nos lo NO ta memey di un pandemia? Santa Claus parce no ta haci wega den e pandemia aki. Con gobierno por tolera tur esaki?
Apesar di e supuesto retiro, e Scorpion parce di ta “omnipotente” aki na Aruba, y cu e por haci loke el ta haciendo. Kizas esaki ta un otro forma pa laba placa den un corto tempo na un manera barata? Sigur si nos mira cu esnan ta den touw pa haya e referineria di Aruba, tambe ta cu e Scorpion nan lo a deal?
Loke ta pasando na Aruba, ta pone nos corda riba e biljonario Jeffrey Epstein, cu tabata asina omnipotente, cu despues di a wordo aresta y a bay “on probation”, prome cos cu el a haci ta organisa un fiesta grandi, unda cu tur esnan “famoso y conoci cu posicion” a acudi na e fiesta, a sabiendas di tur e fechorianan cu e elemento aki a comete.
Aki na Aruba parce cu nos situacion ta casi identico, esta cu memey di un serie di acusacion contra e ex-minister, parce cu e por regla pa haya tur cos, y cu e bochincha sigui aki na Aruba, manera e ta dirigi esaki! E hecho cu e Scorpion ta sigui cu su fiesta, ta muestra cu na grandi e ta haci mofa di nos Ministerio Publico, cu no tin fin tampoco pa termina e casonan cu ta wordo investiga. Al final lo “get away” di tur e acusacionnan? Ki dia lo caba cu e "BOCHINCHINAN" aki?
Partido UPP
Booshi Wever
13 di december 2020


text:
“Minister Yrausquin a tuma tempo pa sinta y tende nos preocupacionnan”
Studiantenan na Amsterdam impresiona
“Minister Yrausquin a tuma tempo pa sinta y tende nos preocupacionnan”
Den Haag – Un anochi sumamente informativo, constructivo y ameno. Asina Minister Plenipotenciario Juan David Yrausquin a caulifica su encuentro cu studiantenan na Amsterdam. Un grupo di casi di 50 studiante tambe a bisa di a aprecia e oportunidad pa topa y papia cu Minister Yrausquin.
Na comienso di e encuentro minister Yrausquin a bisa di ta contento cu hopi studiante a responde positivo riba su invitacion pa e anochi aki. E mandatario a bisa di a bin na e encuentro aki cu un solo meta y esaki ta pa scucha kico ta biba bou di e studiantenan Arubiano en general, pero e biaha aki particularmente bou di esnan cu ta studia na Amsterdam.
Minister Yrausquin a tuma tempo pa a pasa na cada mesa y a sinta papia y scucha loke e studiantenan tin di bisa riba nan bida como studiante.
Durante di e anochi algun studiante a bai live via di Facebook pa conta riba nan experencia como studiante na Hulanda y special tocante di Amsterdam. Hopi tips a keda duna na e muchanan cu ta preparando pa e aña aki bin Hulanda, manera con pa prepara bo mes mas mihor posibel riba un estudio na Hulanda of con pa inscribi bo mes pa tin e sigurancia pa haya un camber na tempo.
Tambe e studiantenan a comenta riba e bida estudiantil na Amsterdam cu ta un ciudad grandi, pero cu Amsterdam tin un caracter hopi internacional. Esaki debi cu tin hopi hende di diferente nacionalidad ta biba y traha na Amsterdam.
Na final e studiantenan a expresa nan satisfaccion riba e initiativa di e minister pa cu e anochi aki y tambe nan a gradici e mandatario pa e invitacion.


text:
WILLEMSTAD – Batimentu i intimidashon di strañero na man di un grupo di wardadadó di prezu den e prizòn SDKK ta kustumber. Esei un strañero ku a sali liber kuminsamentu di e luna aki ta bisa.
El a saka potrèt i sine di ko-prezu maltratá. E violensia di e wardadónan semper ta sigui e mésun sistema. E violensia ta kontra strañero ku no ta tene nan mes na e ‘reglanan’ di e personal.
Riba 2 di febrüari seis wardadó di prezu a bati e surinameño hóben Denzel, sunú. Un wardadó a pensa ku el a huma mariwana ketu ketu den e barak. Ko-prezu ku ta tribi di bisa algu di e maltrato ta haña un kastigu ku spray.
Algun dia despues Chakal ta na turno, un hóben di Repúblika Dominikano. E no tin papel pa keda i e ta warda ekspulshon. Nan ta yama hende manera Denzel i Chakal indokumentá. Nan no ta den detenshon, pero den wardamentu di strañero i nan tin mas derechi ku nan kompañeronan kriminal. Asina por ehèmpel nan tin derecho pa hasi yamada di telefon entre nueb’or i dos or ku nan propio telefon selular.
Chakal ta graba e zundramentu
Ora un wardadó disidí banda di mitar di dos di buska e telefonnan Chakal ta rabia i e no ke duna su telefon bèk: pasobra no ta tempu ainda. E wardadó ta kuminsá zundra i ta menasá ku e lo kastigá e dominikano si e no keda ketu i duna su telefon. Chakal ta graba e zundramentu ku su telefon.
Nan ta kita e telefon mésora. Manisé e ta haña su telefon bèk pero nan a kita tur informashon. E grabashon no t’ei mas pero tur su potrètnan i sinenan tampoko. Chakal ta rabia mashá i e no por trankilisá.
Meskos ku ora di Denzel djis despues un pikòp ta para dilanti porta i seis hòmber den uniform di wardadó ta drenta paden. Nan ta kita Chakal su paña i sunú ta hib’é un otro kamber. Na kaminda e ta grita e otro prezunan ku nan ta bai batié.
Prezunan ta tende sla di moketa
E porta di e otro kamber ta sera i pa minütnan largu e prezunan ta tende sla di moketa i zonidu di batimentu i skòp.
Ora despues di mas o ménos un kuart’i ora e porta habri atrobe un otro wardadó ta bini ku mòp i feila i un bòter di produkto di limpia i ta limpia tur kos nèchi nèchi. Meskos ku e maltrato di Denzel no tin nada mas di mira.
Ta hiba Chakal e dormitorio. Su kara ta tur na sanger. Su lepnan i klèpnan di wowo ta hinchá. Di un ko-prezu e dominikano ta haña un telefon pa saka potrèt di su kara. Un dia despues e wardado di prezu hefe ta laga sa ku niun hende no ta haña nan telefon mas, ‘pasobra tòg no ta usa esaki pa yama’.
E testigu di e maltrato di Denzel i Chakal ta bisa ku ta e mesun wardadónan di prezu kada bia ta kometé e maltrato. E ta bisa ku tur wardadó di prezu ta na altura di e ‘tim di tortura’ aki. Hopi bia promé nan ta hasi un listramentu kaminda ta tira tur korchon, paña i otro artíkulo di e prezunan abou. Despues tur esnan presente mester bai e kamber di televishon. E víktima ta keda atras of nan ta hib’é un kamber apart, banda di e sala di drumi.
Hopi bia ta kita su paña, ta tir’é abou i ta dal e skòp e den su kara. E heridanan di Denzel i Chakal ta mes kaminda na na kurpa.
Outor Dick Drayer


text: Dialuna atardi a drenta informe di un problema na Canariestraat na Simeon Antonio, mesora a dirigi un patruya na e sitio. Na yegada di e patruya a bin compornde cu e dama a laga traha un mapa di keur pa un container/woontrailer cu ela cumpra pa pone riba e tereno di e doño di e tereno. Recientemente e homber a pidi e dama pa e mapa di keur pa e hiba esaki Elmar, e dama di buena fe a dun’e esaki. Pero a bin resulta awor cu e homber no kier debolbe e mapa y ademas e homber a desconecta e coriente di e trailer y a pasa esaki na un otro trailer como sifuera poco e homber lo a cambia esaki na su nomber. Na e momentonan ey e homber no tabata eynan pero polis a bisa e dama pa yama polis ora e tey. Polis a haya e number di e homber y a keda di bay yam’e.


text:
Minister di Husticia demisionario sr. Andin Bikker a haci traspaso oficial di e cartera di Integracion na Minister Glenbert Croes kende proximamente lo ta e Minister encarga cu Labor, Energia & Integracion.
Durante e acto aki, e mandatario a gradici Minister di Husticia pa su dedicacion incansabel den interes di nos Pais y a expresa cu sin duda lo keda haci un apelacion riba sr. Andin Bikker su experiencia y expertisio den cuadro di Glenbert Croes su tarea como e proximo Minister di Integracion den Gabinete Wever Croes II.
Minister Glenbert Croes ta sumamente agradecido pa e confiansa di Minister President pa e encargo nobo cu e tin e honor di carga den Gabinete Wever Croes II. E cartera aki ta brinda nos e oportunidad pa bay bek na e principionan riba cual pais Aruba a ser funda, a base di respet pa otro y den union. Tur cu a bin Aruba pa lucha hunto cu nos pa construi un mihor futuro pa nan mes, ta na mes momento contribuyendo na un miho futuro pa Aruba. Integra den un pais ta sumamente importante. Integracion ta mucho mas cu djis un permiso laboral y/of di estadia. Integracion ta social, economico y cultural.
Cu union y integracion como su meta, Minister Glenbert Croes ta sintie sumamente honra di por sirbi nos Pais un biaha mas den Gabinete Wever Croes II.


text:
WILLEMSTAD – Te awor pago di e prima nominal di seguro básiko general na Kòrsou , a resultá un fiasco. Ta pesei djaluna awor, deurwaardernan di Belasting ta pone beslag riba salario di más ku 80 mil hende. Alfonso Trona, Ontvanger di Kòrsou ta bisa ku solamente un parti chikí di e más ku 95 mil aseguradonan ku ta disponé di nan karchi di mediko, a paga e 82 florin.
Na februari 2013 seguro básiko a drenta na vigor. E seguro ta konsisti di diferente aspekto. Entre otro e suidadano mester kumpli ku e pago nominal. E aseguradonan ku tin obligashon pa paga e 82 florin mester ta mayor di 18 aña I dispone anualmente di un entrada di por lo menos 12 mil florin.
Un entrevista di Dulce Koopman ku Alfonso Trona.
Segun lei pa 30 di januari di kada aña fiskal, e suidadano mester a paga minimalmente mitar di e prima. Pa 30 di juni di e mesun aña fiskal, mester a paga e di dos parti.
Di e 95 mil aseguradonan ku ta inskribí na SVB, ku ta disponé tambe di nan ‘seguro card’, ta solamente 9500 hende a paga.
E plaka ku ainda gobiernu mester risibí, ta representá un suma supstansial di parti dje entradanan ku gobièrnu mester haña pa duna e servisio di kuido.
Outor: Dulce Koopman


text:
KRALENDIJK - Notisia di polis di djaluna 3 di mei te ku djárason 5 di mei 2021Detenshonnan
Riba djaluna 3 di mei a detené un hòmber di inisial L.W.P.vd. R., di 56 aña di edat en konekshon ku maltrato. E dia siguiente, djamars 4 di mei, a detené un hòmber di inisial I.M.C. di 52 aña di edat en konekshon ku menasa.
Ta tene kòntròlnan di tráfiko ku regularidat
Entre djaluna 3 i djárason 5 di mei, durante di kòntròlnan di tráfiko rutinario na diferente sitio, a duna mas i mas shofùr but dor ku nan tabata kore sin dokumentu di seguro bálido, sin reibeweis bálido, pa manehá den direkshon prohibí, pa kore sin plachi di number i pa uzo di telefòn bou di stür. Partikularmente pa manehá sin faha di seguridat bisti mayoria biaha a duna but.
A duna un total di 17 prosès ferbal. A duna prosès ferbal pa e siguiente violashonnan:
7x manehá sin faha di seguridat bisti
2x manehá sin plachi di number
1x manehá sin seguro
1x manehá sin reibeweis
2x uzo di telefòn bou di stür
4x manehá den direkshon prohibí
Bisti bo faha pa bo mes seguridat. Un faha di seguridat ta protehá okupante di un outo durante di un aksidente. Dor di uza e faha e persona protehá ta keda sinta riba su stul, no tin e posibilidat pa dal su kabes den winshil i no ta keda bentá den e outo p’aki p’aya. Dor di bisti bo faha di seguridat bo chèns di tin un aksidente mortal ta baha ku 30 pa 40%. Tambe patras den outo bo tin 20% ménos chèns di keda herida seriamente ora bo tin bo faha bistí.
KPCN ta hala atenshon di un i tur pa nan tin e dokumentunan nesesario manera menshoná akiriba, na òrdu. Tambe ta konsehá estriktamente pa kumpli ku e reglanan di Lei di Tráfiko. Ku esaki bo tambe ta kontribuí na un tráfiko seif i sigur riba e isla. E periodo benidero lo bai
tene kòntròl regularmente, kaminda lo aktua ku man duru na momentu ku no tin e dokumentunan menshoná ariba na òrdu i tambe si no ta kumpli ku reglanan di tráfiko.
Bo no ta kumpli ku reglanan? Bo por haña un but.
E suma di un but pa e violashonnan menshoná ta varia entre $30 te ku $225.
Kiebro den restorant
Entre djaluna 3 i djamars 4 di mei, deskonosínan a destruí ‘shutter’ di un bentana di un restorant situá na Kaminda Sorobon pa por a drenta i a bai ku entre otro dos televishon LED di marka LG, un televishon di marka Samsung, 4 spiker di marka JBL, un Ipad, bòter di bebida alkohóliko i sèn kèsh. Ta investigando e kaso.
Bo a mira algu sospechoso? Yama 717 8000 òf e liña di tep anónimo 717 7251.


text:
Busca Palabra
Encuesta
Download
Proyecto Scol Multilingual
Documentario “Papiamento, Nos Idioma” ta riba YouTube
Oranjestad – Na aña 2009 Departamento di Enseñansa Aruba (DEA) a produci e documentario “Papiamento, Nos Idioma” cu e meta pa duna informacion y presenta echo relaciona cu nos idioma. Pa logra esaki a combersa cu un cantidad di experto cu a comparti nan conocemento y experiencia.
Investigacion y redaccion tabata den man di Proyecto Idioma di Departamento di Enseñansa Aruba, y tabata bou guia di Rebecca Roos kende a percura pa e script. Produccion tabata na encargo di ECA.
E produccion, cu tin un duracion di 70 minuut, a forma parti di e campaña di promocion “Nos idioma ta den bo man. Papiamento, cuid’e!”. Un proyecto cu tabata financia pa Fondo Desaroyo Aruba (FDA) y cu tabata na encargo di Departamento di Enseñansa.
Awo por wak e documentario via YouTube den 6 parti:
- Parti 1 – Idioma
- Parti 2 – Origen
- Parti 3 – Historia
- Parti 4 – Desaroyo
- Parti 5 – Literatura
- Parti 6 – Presente y Futuro
Ta spera cu e documentario lo lanta nos curiosidad pa nos sigui explora y investiga nos idioma.


text:
WILLEMSTAD – Sentro di Kurason di SEHOS a kuminsá trata pashèntnan di eksterior i ta spera ku pronto e ta haňa pashènt for di islanan BES tambe. For di yanüari 2014 e Sentro di Kurason na Kòrsou ta operashonal. For di e tempu ei te ku awor, a yuda kasi 450 pashènt lokal.
Esaki ta loke ku e sentro a spera tambe ora ku ela habri. E ambishon dje sentro pa haňa pashènt for di eksterior, tambe ta birando realidat. ‘Hartcentrum’ ta situá na e piso abou di SEHOS.
Duna servisio 24 ora pa dia ta un adelanto grandi, pasobra ni den mayoria pais desaroyá, no tin e servisio aki, manera ta e kaso na Merka, den kaso ku ta trata di un área tiki poblá. Dòkter de La Fuente a splika ku awor Kòrsou su servisio pa pashènt di kurason, ta igual ku esun na Hulanda, i algun pais oropeo. ‘Sobrá di mundu no por duna e servisio aki’.
Dòkter de La Fuente ta kontentu tambe ku e relashon di trabou entre e kardiólogonan i Hartcentrum. E sentro ta dependé kompletamente dje kardiólogonan ku ta referí e pashèntnan, pasobra e sentro mes no ta funshoná komo Poli. “E koperashon ta bai hopi bon”, asina dòkter de La Fuente a konkluí.
Outor Dulce Koopman


text:
ORANJESTAD, Aruba – 29 april 2020 Entrante dialuna 4 di Mei Wit Gele Kruis lo cuminsa duna vacuna na babynan entre 0-3 luna. Esaki lo ta e promer fase pa alcansa e retraso cu tin actualmente. E proceso di vacuná lo tuma luga den un sistema ahusta. Lo cuminsa pone vacuna so, segun e schema di vacunacion. Cada mayor lo wordo yama via telefon pa nan cita. Tene cuenta cu e siguiente reglanan, nos NO por hasi excepcion riba e reglanan stipula:
1. Bin na e orario stipula. 2. Un mayor/ voogd so mag trese e baby. Laga nos evita aglomeracion. 3. Si tin hende malo na cas, NO bin cu e baby. 4. Bin cu e baby den su “romper”/ “body-shirt” bisti. 5. Tene cuenta cu e entrada nobo. Acudi unda e tent ta situa. 6. Wit Gele Kruis lo ta estricto tocante e reglanan di hygiene y distancia social cu a wordu stipula dor di DVG. 7. Nos ta pidi mayornan di babynan di 4 luna of mas pa please warda te ora bo wordu yama pa vacunacion otro luna. 8. Preguntanan tocante bo baby lo wordu contesta telefonicamente, esaki por entre 8-10 am. Dus preferibel NO durante di e vacunacion. Pa cualkier pregunta por yama of preferibel whatsapp Wit Gele Kruis riba e siguiente numbernan di telefon cellular. Manera nos haya e chens nos lo contesta e whatsapp.
WGK St. Cruz y San Nicolas: tel. 5948437 WGK Dakota, Playa y Noord: tel. 5948439


text:
E siman aki delegacionnan di e cuatro parlamentonan di Reino ta reuni na Sint Maarten. Aunke e tema di un “areglo pa atende cu conflicto entre paisnan di Reino” no ta riba agenda, no tin duda cu e lo ta topico di discusion entre miembronan di e parlamentonan.
Aunke Statuto ta reconoce un areglo di conflicto, e discusionnan riba e tema aki a bolbe cuminsa cu e aprobacion di e mocion pa crea un “areglo pa atende cu conflicto” di e miembronan di AVP Juan David Yrausquin y Rene Herdé den parlamento Hulandes na 2010. Te awe sinembargo no a yega na un areglo. Motibo principal ta cu gobierno di Hulanda ta contra di un areglo realmente independiente cu ta dicta solucionnan pa conflicto cu ta obliga tur gobierno di e cuatro paisnan pa cumpli cu ne. E ultimo concepto di ley pa un areglo di conflicto cu gobierno Hulandes a presenta algun luna pasa ta otro prueba cu gobierno Hulandes no ta cla pa un areglo independiente. Ata aki un analisis di e concepto di ley aki.
Deseo di parlamentonan di Reino
E concepto di ley nobo no ta cumpli cu e deseo y acuerdo entre e cuatro parlamentonan di Reino pa un ley cu ta cumpli cu tres principio: 1) un organo independiente; 2) cu ta trata conflictonan riba asuntonan strictamente legal di Statuto y 3) cu ta tuma decisionnan cu gobiernonan di tur cuatro pais ta obliga di respeta y cumpli cu ne. Tweede Kamer di parlamento Hulandes tambe a aproba un mocion di Roelof van Laar na 2015 pa crea un areglo cu tur e principionan aki. Raad van State, e organo di conseho principal di Reino tambe a sugeri pa traha un areglo cu e tres principionan aki.
Concepto 2018
Na 2015 gobierno Hulandes a nenga un concepto di ley di parlamentonan di Aruba, Corsou y St. Maarten pa un areglo pa soluciona conflicto entre paisnan di Reino cu ta cumpli cu tur tres e principionan menciona. Gobierno Hulandes a presenta un propio concepto di ley na 2015 cu no tabata cumpli cu e tres principionan aki. E ley ey a ni yega parlamento Hulandes! Na november 2018 gobierno Hulandes a bolbe presenta un concepto di ley, cu atrobe no ta cumpli cu e tres principionan. E concepto di ley nobo di Hulanda no ta regla cu decisionnan di e organo independiente (=Raad van State) ta mara gobiernonan di e cuatro paisnan!Al contrario. Raad van State tin mag di duna conseho riba un conflicto, pero ta gobierno Hulandes/di Reino ta dicidi si ta ehecuta e conseho di e organo. Mester corda cu gobierno Hulandes/di Reino lo ta parti di cualkier conflicto entre paisnan di Reino y gobierno di Reino. Kier men cu gobierno di Reino mes lo ta hues den un conflicto cu e mes ta envolvi aden. Esaki kier men cu no ta trata esunnan envolvi den un conflicto igual manera si ta e caso den corte di husticia.
E argumento cu e concepto di ley ta adopta dos di e tres principionan di un bon areglo y p’esey mester ta contento, no ta valido. Tur tres principio mester ta inclui pa e areglo ta completo y independiente! Un bicicleta por tin hopi diferente piesa, pero sin wiel e no ta completo. E no ta core!
E proposicion di Hulanda no ta crea un areglo pa soluciona conflicto den forma independiente, pero e ta un extension di e proceso di tuma decision den Conseho di Minister di Reino. Den e concepto di ley aki ta e Conseho di Minister di Reino cu ta manda pidi conseho riba un conflicto na Raad van State (=e organo independiente). Ta e Conseho di Minister di Reino cu ta ricibi e conseho y ta e Conseho di Minister di Reino cu ta dicidi si ta cumpli cu e conseho di Raad van State. Ta Conseho di Minister di Reino ta hasta dicidi si ta publica e conseho di Raad van State pa tur hende por lesa! Kier men no tin nada di un areglo independiente pa soluciona conflicto!
Oportunidad perdi
Un bon areglo pa soluciona conflicto lo trece trankilidad den Reino, ya cu e ta crea e situacion cu ora tin diferencia di opinion, por haya un veredicto independiente cu ta mara tur hende na dje. Mescos cu un corte di husticia. E concepto di ley nobo no ta haci esaki. Door di esey ta tira e oportunidad afo pa crea e trankilidad necesario y di crea confiansa nobo den Reino. E ultimo speransa ta cu parlamentonan di Aruba, Corsou y St. Maarten por bolbe convence parlamento Hulandes pa exigi pa tur tres principio cu a acorda algun aña pasa keda e base di cualkier ley nobo pa un areglo di conflicto. Ban wak si parlamento Hulandes mes ta keda para pa e principionan cu nan a acorda!


text:
Dialuna atardi a drenta informe di un accidente cu hende herida na e cruzada Hildebrandstraat cu Weg Kust Batterij, mesora a dirigi tanto polis como ambulans na e sitio. Na yegada di e patruya a bin compronde cu a auto Honda Accord no a duna e bus preferencia y a bay dal riba esaki. E impacto tabata fuerte y e chauffeur di e auto a resulta herida. Na yegada di e ambulans nan a atende e victima.
0 thoughts on “Falta di preferencia a causa accidente cu hende herida, bus nobo di Arubus ta envolvi!”
-
Tristo si no tin ni pasahero pa hanja mala suerte cu accident Dam :-/


text: Citgo su tumamento over di e refineria na San Nicolas a yega un paso mas cerca. Segun Prome Minister Mike Eman, e negoshacionnan entre e cumbre di e compania di zeta di Texas y Minister di Energia Mike de Meza siman pasa a bai asina bon, cu entre otro lantamento di un sociedad anonimo, cu na nomber di Aruba ta tuma e refineria over awor ta ‘un kestion di haci ‘e’ Fin di maart lo firma un acuerdo definitivo, segun Noticiacla.com. Entretanto mas detaye importante rond di e tumamento over ta bira cla. Ora cu pais Aruba tuma e refineria over, e obligacion di e doño actual Valero pa desmantela e refineria ta caduca.


text:
Gobièrnu di Kòrsou a dekretá luna di sèptèmber komo Luna pa nos Grandinan
Gobièrnu di Kòrsou a dekretá luna di sèptèmber komo Luna pa nos Grandinan
Ayera, sra. Geselle Rosaria – Coffi, presidente di Fundashon Nos Grandinan, a risibí for di man di Su Ekselensha sra. Drs. Marilyn Alcalá – Walle, e dekreto pa loke ta trata luna di sèptèmber ku lo bira e “Luna pa demostrá Apresio i Gratitut na nos Grandinan”. Varios pais i isla rond mundu ya tin nan luna pa grandinan i tambe un dia nashonal pa nan sentenarionan. Den pasado, Fundashon Nos Grandinan a aserká gobièrnunan na turno pa proklamá e luna pa nos grandinan i tambe un dia nashonal pa nos sentenarionan, mirando ku riba e pida baranka aki di 444 km², nos ta riku na 63 persona ku tin 100 aña òf mas ku ta hopi. Fundashon Nos Grandinan ta hopi agradesido ku sra. Alcalá i tambe Gabinete Rhuggenaath den su totalidat a mira e importansha pa establesé un luna pa nos grandinan aki na Kòrsou tambe. “Luna pa Nos Grandinan” ta kuminsá promé di sèptèmber i ta kulminá promé di òktober ku ta dia Internashonal di Hende Grandi. Tambe, Gobièrnu di Kòrsou a ratifiká e di dos djadumingu di luna di sèptèmber komo Dia di (Ta)Wela, manera proklamá pa Kolegio Ehekutivo di Teritorio Insular di Kòrsou riba 31 di ougùstùs 2007. Por último, Gobièrnu di Kòrsou a proklamá tur di tres djadumingu den luna di sèptèmber komo Dia Nashonal pa Sentenarionan. E piedra ku gabinete Rhuggenaath a pone pa nos grandinan lo bai den historia! Ta un logro grandi pa nos grandinan i di e forma aki Gobièrnu di Kòrsou a dal e promé stap pa e kambio real na bienestar sosial di nos grandinan. Komunidat kompletu lo wòrdu involukrá pa huntu nos duna atenshon real na nos grandinan 30 dia largu den luna di sèptèmber próksimo. Mester remarká ku den luna di sèptèmber tin siman di limpiesa i tambe siman di kultura ku tambe lo haña hopi atenshon di parti Fundashon Nos Grandinan i tambe Gobièrnu di Kòrsou. Finalmente, Direktiva di Fundashon Nos Grandinan ta hopi agradesido na e hecho ku Gobièrnu di Kòrsou ta rekonosé Fundashon Nos Grandinan komo e instansia ku ta boga pa bienestar sosial di nos grandinan, motivando Kòrsou kompletu pa duna atenshon, balor, amor i rèspèt na nos grandinan.


text:
E conducta di un alumno ta un factor cu tin influencia drastico riba su resultadonan den enseñansa. Un di e motibonan pa cual cu hopi alumno no ta alcansa e puntonan segun norma, tin di haber cu mal conducta. Mayoria di e alumnonan cu un conducta indesea, tin capacidad pa sigui un scol cu bon resultado. Pero nan comportacion ta stroba nan cu nan no ta alcansa nan puntonan necesario. Como cu no ta alcansa e puntonan segun norma, ta hasi cu nan ta wordo cualifica pa bay un scol bou di nan nivel of ta baha di un nivel pa otro nivel di scol.
Como cu alumnonnan cu problema di conducta ta keda cu mesun comportacion, ta hasi cu den un nivel mas abou tampoco nan no ta bay ta exitoso. Cu e consequencia cu e hoben ta sali for di scol sin un diploma, y cu oportunidad grandi cu na edad jong ta bira un drop-out. Pa es motibo drop-out na scol no ta un echo, si no un proceso. E mesun comportacion inadecua ta influencia / perhudica otro alumnonan den klas. Unda cu hopi tempo di les ta bay na coregi e klas durante les, enbez di educa y reta e alumnonan den e materia.
Na Aruba tin diferente nivel di scolnan cu a wordo ehecuta pa cada alumno segun su capacidad di siña. Pa medio di baha un alumno cu problema di conducta di un nivel di scol pa otro nivel, no ta maneho cu lo duna e mihor resultado. E lo no duna mihor resultado como cu ta su conducta ta su problema y no su capacidad. E maneho di baha un alumno cu problema di conducta, ta un maneho cu ta schuif e situacion di un instancia pa un otro instancia. Di un scol pa un otro scol.
Tur alumno cu ta bay un scol publico of un scol cu ta wordo subsidia pa gobierno, ta costa gobierno un suma pa cada aña escolar (e suma ta depende di e tipo di scol). Pa cada aña cu alumnonan ta keda sinta of sali for di scol sin diploma, ta sumanan cu a wordo inverti sin resultado positivo. Y hopi alumnonan cu ta keda sinta y/of ta sali sin diploma for di scol, tin di haber cu nan comportacion. Apesar di e suma di placa cu gobierno ta inverti, ta bin resulta cu e hobennan aki ta bay bira empleado cu ta bay traha pa salario minimo. Esaki ta pone cu nan no tin ambicion pa bay dilanti den bida y ta bay sigui pasa mesun actitud pa nan yuinan. Mayoria di e alumnonan cu problema di conducta ta bin door di e situacion cu nan a bin ta lanta aden. E situacion cu nan a bin ta lanta aden por ta diferente motibo: mayornan problematico, pa motibo di situacion financiero na cas nan tin falta di atencion, negligencia di mayornan, etc.
Leerplicht a wordo introduci cu alumnonan entre 4 pa 16 aña mester sigui un enseñansa. Leerplicht no ta solamente inscribi na un scol y presenta na scol durante aña escolar. Mescos cu alumno tin su derechonan, e tin su debernan tambe. Esey ta hasi cu alumno mester cumpli cu e reglanan y instruccionnan di un scol y di enseñansa. Como cu su problema ta su actitud y no tin e comportacion pa ta den klas, ta indica cu mester traha riba su conducta. Pa medio di un structura disciplinario por formula un maneho, pa por asisti un hoben pa traha riba su conducta. Pa e structura disciplinario ta efectivo, cada hoben cu problema di conducta mester wordo atendi segun su necesidad y e tempo necesario. Unda cu e tin un mihor comportacion pa e por wordo integra den un klas pa e sigui su enseñansa. Yuda un alumno cu problema di conducta y mehora su comportacion, bo ta yud ‘e pa hasi uzo di su capacidad na un manera positivo y bo ta dun‘e guia pa un nivel mas halto y cu mihor resultado. Si no e oportunidad ta grandi cu e alumno ta bay haci uzo di su capacidad pa cosnan negativo. Por ehempel na scolnan di profesion docente ta educa e alumnonan pa bira automonteur, y aki fo nan ta siña y wordo motiva pa bira autohorteur.
Logicamente mester evalua e situacion cu nan ta bin ta crece aden si ta esun adecua. Unda cu si mester asisti e mayornan of mayornan tambe lo mester sigui un programa. Pa medio di duna cada situacion su atencion necesario, como gobierno bo ta tuma un maneho lo guia un pais pa un mihor calidad di bida, tanto financiero y socialmente.


text:
ORANJESTAD – Iniciativa pa Desaroyo pa Empresa Arubano (Idea) kier invita tur esnan cu tin un negoshi existente of cu ta den proceso pa habri un negoshi pa asisti na Idea su workshop “Small Business Administration & Tips for your Income Tax Return” dia 16 september venidero.
E oradornan, sra. Meluska Solognier, Owner y Managing Director di NGA Administration & Development VBA y sra. Cindy Clark LL.M, Tax Partner di Reliant Dutch Caribbean & Suriname lo presenta e siguiente topiconan:
- Pakiko ta bon pa tin un bon administración pa bo negoshi,
- E diferencia entre gastonan personal y gastonan di negoshi,
- Cua ta e gastonan cu tin relación cu bo negoshi,
- Información di Accounts Receivable, Accounts Payable, Depreciation, Inventory etc.
- Deadlines cu mester tene na cuenta cu nan,
- Información di statement di CC, ATM slips etc.,
- Informacion di administración di salario y con pa administra un payroll, pensioen etc.
- Pakiko jena e aangifte IB,
- Cual ta e entradanan cu ta cay bou di IB,
- Kiko ta e costo deducibel di e entradanan aki,
- Kiko ta e costonan cu ta deducibel di e entrada di negoshi y kiko ta e rekisito pa presenta esaki,
- Kiko ta e impuesto y prima retene y ehempel di calculacion di entrada di negoshi.
Workshop ta completamente GRATIS y ta tuma lugar na Departamento di Asuntonan Economico, Comercio y Industria na Sun Plaza, di dos piso di 10.00 am pa 12.30 pm.
Pa tur empresario existente of cu ta den proceso pa habri un negoshiy cu kier atende e workshop aki mester inscribi via email: l.croes@arubaeconomicaffairs.aw of j.trim@arubaeconomicaffairs.aw of via telefoon: 5821181 ext. 439/440.
Cupo ta limita, nos ta wardabo!
Abo tin un Idea? Hasi bo Idea realidad. Bishita Idea na Departamento di Asuntonan Economico, Comercio y Industria, na Sun Plaza di dos piso, y nan lo yudabo cu tur informacion y guia necesario.


text:
Awa
Awa (H2O) ta e likido mas comun den mundo. E ta cubri 70% e superfishi di e mundo. Awa dushi no tin holo, colo of smaak. Lago, lama y riu ta bin di awa. E awasero ta awa cu ta bin for di nubia den shelo. Si awa ta bira di mas friu, e or'ey e ta vries bira ijs. Awacero gevries por bira ijs of sneeuw dependiendo di e condicion. Si awa ta bira di mas cayente, e or'ey e ta cunsa herbe y vapora.
Uzo di awa[editá | editá fuente]
Mata, bestia y hende mester bebe awa pa por biba. E ta duna nos un medio di reaccion kimico cu ta tuma lugar y esaki ta mas tanto pa sanger. E ta mantene e temperatur di curpa mes cu sodo di e cuero. Awa ta yuda e sanger duna nos nutricion pa nos stoma y tur parti curpa cu ta mantene nos bibo. E ta yuda tambe hiba e sanger oxigeno te nos pulmonnan. E awa ta yuda produci pishi. Slijm ta yuda e hende tanto como bestia diregi alimento. E pishi ta yuda elimina mal producto kimico den nos curpa. E curpa humano ta 60-70% awa.
Awa ta e compontent principal di co'i bebe manera lechi, juice y biña. Cada co'i bebe ta contene cos manera smaak y nutricion, tambe manera sucu, fruta y tin biaha alcohol. Awa cu hende sa bebe nos ta yama 'awa dushi'. E awa di e ocean ta awa salo, ma e lago y riu generalamente por bisa cu no tin awa salo. Ta di bisa cu 3% so tin awa dushi, e resto ta awa salo.
Di kico awa ta[editá | editá fuente]
Awa ta un molecule traha di 2 atoom di hidrogeno y 1 atoom di oxigeno. Su formula ta (H2O). Awa tin un tension superfishal, dus awa ta forma druppel rib'e superfishe, na luga di spreid tur caminda. Nos por yama awa tambe 'aqua' cu ta palabra Romano pa awa. Aunke e ser humano por biba sin cuminda pa un siman, ma un hende no por biba sin awa pa un of dos dia.


text:
Miss Youth Aruba 2017, Shanty Kanhai, ta biahando diaranson 28 di Augustus pa 10’or di mainta pa Guayaquil, ECUADOR caminda e certamen di Miss Teen Earth ta tuma luga.
Esaki ta di 7 edicion di e certamen unda nan lo scoge e mucha muhe cu tin humildad, simpatia, inteligencia y cu un cara bunita pa carga e corona maximo. Shanty ta un hoben dedica y determina pa logra loke e kier den bida, banda di ta un persona hopi trankil, humilde y cu un beyesa natural. Ademas di tur e cualidadnan aki, e ta hopi bon prepara den tur aspecto tanto mental- como físicamente pa competi den e certamen.
Shanty Kanhai ta di 2 representante di Aruba na Miss Teen Earth despues di 6 aña cu Karol Croes a participa y conkista e titulo di Miss Teen Fire. Shanty su preparacion a cuminsa for di 2017 cu tur locual ta exigi pa ta bon prepara pa competi den un certamen internacional. E programa cu Miss Teen Aruba Foundation a prepara pa Shanty tabata inclui; lesnan di pasarela, oratorio, public speaking y gym. El a bay hopi seminario di e.o.; Ecología y ‘go green’ cual ta loke e certamen ta basa riba dje. E team di Shanty ta hopi chikito, cuminsando cu su mayornan Ana y Prekash cu semper ta support Shanty den tur loke e gusta haci. Robin, Susan, Edson, Daniel, Jesus, Aaron y Suhaila ta poco di e personanan cu a duna un granito di ayudo pa su preparacion.
E presidente di Miss Teen Aruba Foundation, Robin Croes, a comparti e siguiente cu FOCUS: “E trahe di gala di Shanty ta keda un sorpresa unda despues Aruba lo wak e espectaculo di trahe di gala cu Shanty a uza. Su trahe nacional a wordo diseña pa Carlos Tromp, basa riba e energia solar y tambe ‘green everywhere’ cual ta e slogan oficial di Miss Teen Earth. Su vestuario lo ta uno amplio, di jumpsuits, rompers te na cocktails y gala. E diseñonan ta di Shanty mes y di su Team”. Shanty lo ser acompaña pa su mayornan; Ana y Prekash, Robin Croes (director nacional), Susan Kelly y Edgar Kock cu lo ta su hair & makeup artist na Ecuador.


text:
Diabierna madruga ora cu sr. Robert Jeand’or manera tur mainta tempran tempran a yega na Kapel Alto Vista a tuma nota di acto di vandalismo cometi. Mensahenan satanico y diabolico gespuit rond, dilanti na bandanan afo di e Kapel y tambe na e betonnan pa sinta. Mesora ela avisa polis y a tuma nota di esaki. Esakinan den e proximo oranan lo ser kita y drecha.
2 thoughts on “Acto di vandalismo cometi na Kapel di Alto Vista”
-
Hopi pero hopi tristo di sushi e kabel cu maldad atrobe.Pero Dios lo baha Su Man riba e malheur,ay du dje
-
Hopi bendishon pa e persona diabolico cu a comete e acto aki


text:
Miembronan di Aruba One Happy Island Lions Club y Delta Aruba Leo Club a entrega 50 lunch pa persona nan cu ta biba riba caya sin un dak riba nan cabez.
Fin di siman pasa miembronan di Aruba One Happy Island Lions Club y e hoben nan activo di Delta Aruba Leo Club a cushina y entrega 50 lunch na persona nan ambulante na Oranjestad y San Nicolas.
Combati hamber, banda di prevencion di diabetes, Cancer di mucha, Medio Ambiente y Vision, ta un di e 5 pilarnan cu clubnan Lion ta focus riba dje mundialmente.
Cu hopi amor e miembronan mes a cushina e plato aki y despues miembronan mes a subi caya pa haci entrega di e lunch aki. E lunch a wordo ricibi man habri pa e personanan aki cu kizas ya tin dias sin come un cuminda saludabel.
Un danki special ta bay pa tur nos patrosinadornan cu a haci e evento aki posibel. ASD Aruba, Caribbean Overseas, Fruteria Virgilio, Happy Ponics, Tropical Bottling Company.
Nos ta pidi pueblo di Aruba pa sigui yuda nos organisa eventonan na bienestar di nos comunidad door di haci donacion riba nos cuenta bancario na Aruba Bank # 6005880190.


text:
ORANJESTAD – Awe mainta Corte di Husticia a trata e caso penal cu Ministerio Publico a cuminsa contra Jayson Margarita (39) di Curacao biba na Aruba.
Aruba Native por a compronde cu Jayson a bisa Hues cu el a enamora cu e mucha pero no tabatin relacion sexual cun’e. Fiscal si ta haya Jayson culpable y a exigi 42 luna di prison di cual 6 luna ta condicional.
Fiscal ta acusa Jayson cu entre September 2020 y Februari 2021, e tabatin relacion sexual cu un mucha muher A. kende tabata bou di 16 aña. Tambe Fiscal ta acusa Jayson cu den e mesun periodo el a mishi na partinan intimo di e mucha A.
Jayson a desmenti e acusacionnan. El a bisa Hues cu e mucha A. tabata traha practicamente henter dia cun’e. E mucha tabata traha den e gym y a bira un atleta di fitness y hasta instructor. Segun Jayson, e mucha tabata kier tin relacion cun’e y na dado momento el a enamora cun’e.
Segun Jayson, e sa cu A. ta menor di edad y cu e ta casa cu un yiu muher. El a bisa Hues cu el a palabra cu A. cu ora A. tin 18 aña, lo bay dicidi kico ta bay pasa.
Jayson a sigui bisa cu e mucha A. a wordo abusa pa su abuelo y su omo.
Hues a puntra pakico e mucha A. a declara contra Jayson. Segun Jayson, e mama y ruman muher grandi di A., tabata pone presion pa e declara contra dje, pa asina tapa loke a pasa cun’e cu su mesun abuela y su omo.
Hues a remarca cu apesar di loke Jayson ta bisa, A. ta keda mantene su declaracion di tabatin relacion enamoroso y sexual cu Jayson.
Fiscal a bisa Hues cu aki ta trata di un mucha di 15 aña, kende a bisa cu e tabatin relacion sexual voluntario cu Jayson. El a mustra cu dia 3 Februari 2021 e mama di A. a haci denuncia. El a bisa cu dia 2 Februari 2021 ora cu A. a bay drumi, el a bay coba den su cellular y a mira chats di whatsapp entre A. y Jayson. El a conclui cu Jayson a sunchi su yiu A. Fiscal a mustra cu hendenan di gym di Jayson a bisa cu tur ora A. y Jayson tabata hunto y ta papia den orea di otro. E ruman muher grandi di A. despues di a mira e chats di whatsapp ta haya cu Jayson tabata manipula A.
Fiscal a mustra cu segun e mucha A., el a acerca Jayson pa tin relacion pero Jayson a distancia pasobra e ta menor di edad y cu Jayson ta casa. Na dado momento A. lo a duna Jayson un sunchi den boca y asina a crea un relacion di sunchimento. Segun e mucha, despues tabatin mishimento y despues relacion sexual. E mucha A., a bisa cu e tabatin diferente biaha relacion sexual voluntario cu Jayson y cu e no tabata kier pa castiga Jayson pa esaki. Fiscal a mustra cu awor ta promer biaha den Corte cu Jayson ta bisa cu e ta enamora di A.
Fiscal ta haya Jayson culpable di a haci actonan inmoral cu un mucha y tambe a tene relacion sexual cun’e. El a tuma Jayson na malo pa esaki. Fiscal a exigi 42 luna di prison, di cual 6 luna ta condicional cu un tempo di prueba di 2 aña. Tambe Fiscal a exigi pa Jayson cay bou guia di Reclasering.
Hues, despues di a scucha defensa di abogado, a bisa cu e ta bay studia e caso y dia 29 di October 2021 lo tin sentencia.


text:
ORANJESTAD – Diahuebs 14 di October 2021 Aruba su representante na e certamen internacional Reina Hispanoamericana 2021, Jeanique de Palm, di 28 aña di edad a sali rumbo pa Bolivia pa representa Aruba.
Despues cu na Januari di e aña aki Comishon Reina Hispanoamericana Aruba, bou direccion di Endy Croes a apunta Jeanique como Aruba su representante, Jeanique a cuminsa move y prepara dibiaha. Un preparacion extenso bou guia di diferente profesional na Aruba a concentra riba Public Speaking, Personal Branding, Pasarela, Les di Makeup y Cabey y training fisico. Awe Jeanique ta sinti su mes hopi sigur di e trabou cu e lo bai desplega na Bolivia.
E certamen cu e aña aki ta celebrando nan di 30 edicion, ta conta cu 33 candidata for di diferente parti di mundo. Den e programa di e certamen a inclui bishita na 4 ciudad di Bolivia, unda cu e candidatanan lo biaha den Bolivia mes pa atende diferente actividad publico y comercial. E anochi final lo ta dia 30 di Oktober, 2021 pa 10’or di anochi.
Nos ta desea Jeanique hopi éxito y lo sigui su pasonan di serca!


text:
Geplaatst op 27 June 2019 dor di Ministerio Maneho di Gobernashon, Planifikashon i Servisio Públiko
Willemstad – Ministerio di Gobernashon, Planifikashon i Servisio Públiko komo e ministerio enkargá ku asuntunan di personal ta partisipá ku awe, 27 di yüni, algun servisio di Gobièrnu lo ta será parti mèrdia. Algun otro servisio di Gobièrnu lo ta habrí pa públiko, pero e servisio brindá lo por ta ménos optimal. Esaki relashoná ku aktividatnan den kuadro di Dia di Ámtenar 2019.
E aktividatnan relashoná ku e Dia di Ámtenar 2019 ta den kuadro di Gobièrnu 2030. Awe 27 di yüni despues di mèrdia, ámtenarnan lo reuní na WTC pa huntu tira un bista riba e kaminda ku ta bai kana pa yega na e Gobièrnu 2030.
Despues di 12’or di mèrdia tin algun servisio ku lo ta será. Pa loke ta trata Ministerio di VVRP ta trata di Servisio di Obra Publiko (OW), Servisio pa Planifikashon Urbano, antes DROV (ROP) i Domeinbeheer. Esnan ku ta keda duna servisio ta Curaçaose Burgerluchtvaart Autoriteit (CBA), Meteo i Maritieme Autoriteit Curaçao (MAC) i Ofisina Prinsipal di VVRP na Seru di Arrarat.
Pa loke ta trata Ministerio di BPD ta: Kranshi, Lokèt di Pèrmit, Ofisina di Reibeweis ku Archivo Nashonal.
E enkuentro den kuadro di e konmemorashon di Dia di Ámtenar por trese ku e ofisinanan último menshoná alabes e ofisina prinsipal por brinda un servisio ménos optimal ku kustumbrá.
Pa mas informashon por tuma kontakto ku Lokèt di Pèrmit, Departamento Bentana di Informashon na telefòn 0800-1515. Òf mail nos na: infovergunningenloket@gobiernu.cw.


text:
Normal 0 false false false EN-US X-NONE X-NONE /* Style Definitions */ table.MsoNormalTable {mso-style-name:"Table Normal"; mso-tstyle-rowband-size:0; mso-tstyle-colband-size:0; mso-style-noshow:yes; mso-style-priority:99; mso-style-parent:""; mso-padding-alt:0in 5.4pt 0in 5.4pt; mso-para-margin-top:0in; mso-para-margin-right:0in; mso-para-margin-bottom:8.0pt; mso-para-margin-left:0in; line-height:107%; mso-pagination:widow-orphan; font-size:11.0pt; font-family:"Calibri",sans-serif; mso-ascii-font-family:Calibri; mso-ascii-theme-font:minor-latin; mso-hansi-font-family:Calibri; mso-hansi-theme-font:minor-latin;}
Nos mester aprecia y balora locual nos a ricibi di naturalesa. Aruba ta bendiciona como isla di tin areanan suficientemente grandi ainda di mondinan cu matanan di mangel (mangroven).
Hopi parti di mundo, y tambe na Aruba, den pasado a kap demasiado di esakinan. E servicio cu e mondinan di mata di mangel ta brinda ta impagabel pa un pais. Den e tempo cu nos ta bibando, caminda cambio di clima ta un realidad y ta menasa nos costanan, tormentanan manera horcan y tsunami ta causa disaster. Akinan ta caminda cu areanan di matanan di mangel ta yuda como proteccion di costanan prome cu olanan grandi subi tera y causa dañonan grandi. Na Aruba e parti zuid ta caminda tin mas di e areanan cu mata di mangel; manera na Zeewijk, Santo Largo, Mangl Halto, Isla di Oro, Spaans Lagoen y Parkietenbos. E reis di e mata di mangel ta hancra den suelo protehando nos contra olanan cu por presenta. No mester keda sin menciona e diferente fauna presente den e mondi di mata di mangel of e lama seco na pia di e matanan. Parhanan, cangreu, yuwana, soldachi, cleconchi y piscanan cu ta biba y crece den e reisnan di e matanan. Hopi di e especienan aki ta protehi pa ley, como tambe areanan cu ta protehi y finalmente tur mata di mangel na Aruba ta protehi pa ley.
E fecha 26 juli, apenas proponi na 2015 pa UNESCO, pa haya reconocemento como Dia Internacional di Mangel ta uno na su lugar mirando tur su servicionan cu e ta duna hende y bestia. Riba dia 26 di juli ta bon pa disfruta door di bay aprecia e matanan y siña mas di nan. Yuda splica hobenan e balor di e mondinan di mata di mangel y e rason pakico nos mester proteha e mondinan aki. Asina tambe tin gruponan cu ta haci caminata rond di e areanan cu e proposito pa educa ariba e balor di e matanan di mangel. Pakico ora di bay disfruta banda di nos costanan nos mester destrui matanan e di mangel? Ora di bay haci limpi mester eherce cautela y no cap ni tampoco kita e matanan. Incluso ora di kita e blachinan cu ta cay abou e ta stroba e ciclo di decomposicion cu atrobe ta yuda pa e mata sigui crece. NO kita nada di e mata di mangel paso esaki ta inhumano y no un comportacion responsabel ni ta di acuerdo cu leynan. Locual Si por haci ta planta un mata di nobo of laga e mondi intacto pa naturalesa crece den su forma autentico y natural pa e generacionnan cu ta bin. Nan tambe tin derecho pa disfruta di e servicionan di e ecosystema di mangel. DNM ta keda informa na un manera obhetivo e mihor manera pa trata cu nos medio ambiente y recursonan natural.


text:
Oranjestad-Aruba tampoco ta keda atras y aña aki ta celebr’e cu un apertura masha bunita y simbolico. Ta pa Minister Glenbert Croes un honor di por invita tur nos muchanan pa dia 19 di november, pa 4.30 di atardi na Parke Curason na Jaburibari pa conhuntamente haci apertura di e siman den cual nos ta celebra y enfoca riba Derecho di mucha.
Con el a cuminsa
20 di November, ta un dia importante, riba cual mundo ta conmemora e adopcion di e Declaracion Universal di e Derechonan di Mucha na aña 1959. Esaki ta e fecha tambe riba cual a aproba e Tratado di Derecho di Mucha na aña 1989.
Kico e ta encera
E Tratado aki ta stipula un cantidad di derecho, cu ta inclui aspectonan di salud, enseñansa, recreacion, como tambe e bida familiar, proteccion contra violencia y discriminacion y cada mucha nan derecho pa nan opinion wordo scucha.
Ki tempo Aruba a adopt’e
Na aña 2001 Aruba tambe a firma e Tratado aki, haciendo asina e compromiso pa proteha di un forma mas completo posibel e desaroyo di e mucha den su personalidad, talento, capacidad emocional, mental y fisico.
E fecha aki ta wordo celebra na otro paisnan den forma di actividad, sinembargo ta bon pa tuma e momento aki pa mas bien refleha riba e con leu Aruba ta cu e implementacion di e derechonan di mucha aki na Aruba. Tin varios desaroyonan positivo cu a tuma luga caba, pero ainda tin espacio pa hopi mehoracion. E compromiso t’ey pa sigui cu e ambicion pa tur mucha por realmente goza di tur nan derechonan.
Pa tur informacion por bishita e pagina web http://www.derechodimucha.org’


text:
WILLEMSTAD – E palunan i matanan kantu di kaminda di outo ku mester sirbi pa mehorá seguridat den tráfiko ta mal mantené of sin mantenshon. Ademas ora planta palu nobo ta usa palu robes.
Openbare Werken (OW) di ministerio di Trafiko, Transpòrt i Planifikashon Espasial ta responsabel pa e palunan i matanan ku a planta kantu di kaminda. Nan ta pertenesé na e mobilario di kaya i no ta mira nan komo parke ku servisio di parke di LVV di ántes mester kuida.
Seguridat di tráfiko
Frensel Mercilia ta hefe di e departamentu di desaroyo di proyekto i konseho na OW. “Ta usa e palunan komo parti di seguridat di tráfiko. Banda di kaminda dòbel manera entre Betesda i rotònde di Julianadorp mester planta nan na un distansha di nuebe meter for di otro. Kaminda tin urbanisashon nan mester ta na 7,5 meter for di otro”, e ta bisa.
Ku e divishon entre kaminda di kana i kaminda di outo ta bini un efekto di tùnel ku ta pone e outomobilista kore mas trankil. Ta traha ku mata ku si akaso dal nan ku outo, e mata ta kibra pero e outomobilista ta keda na bida.
Indígena
E vegetashon ku lo a planta kantu di e kaminda entre Betesda i e rotonde di Julianadorp mester tabata indígena; asina a preskribí den e fail di e proyekto. Mercilia ta bisa ku e no sa nada di esaki. “Aktualmente ta planta palma di sabal”, e ta bisa i e ta kere asta ku ta asina ta para den e fail di e proyekto.
Komo splikashon pakiko no ta traha ku mata indígena strukturalmente e ta bisa: “Nos servisio hopi be a pidi informashon tokante vegetashon indigena pa planta kantu di kaminda. Ma nunka nos no a haña kontesta. Mester realisá si ku pa proyekto asina mester di palu i mata grandi kaba. Ku mata chikí komo mobilario di kaya bo no ta logra bo meta. Ademas e chèns ku ta hòrta e matanan ta bira mas grandi.
Rignald Christina di Veilig Verkeer Curaçao ta bisa ku mata di kantu di kaya mester ta koló bèrdè pa seguridat di tráfiko. “Internashonalmente ta usa bèrdè pa garantisá trankilidat. Tambe ta un protekshon kontra outo ku eventualmente ta bini di otro banda.”
Segun Christina mantenshon di barera di seguridat ta mas karu ku mantenshon di un tranke di mata entre e kamindanan. No ta envolví Veilig Verkeer Curaçao den realisashon di adaptashon di kaminda manera esun entre Betesda i e rotònde di Julianadorp.
Mantenshon
Tempu ku ainda Kòrsou tabata bou di kuratela di Hulanda pa motibu di e instrukshon di 2012, a limitá gastunan di gobièrnu severamente. E instrukshon no ta riba mesa mas pero no a kita e reglanan di desishon estrikto pa servisionan di gobièrnu. Pa motibu di e reglanan aki tin hopi retraso den tenementu di destaho públiko pa mantenshon di mobilario di kaya, entre nan e palunan ku ta pone kant’i kaminda.
“Kada gastu di mas ku 250.000 florin mester bai Servisio di Finansa promé pa haña pèrmit. Ta tarda pa e pèrmit aki yega i asina diferente trabou ta keda para”, un amtenar ku no ke pa menta su nòmber ta bisa.
Outor: Michelle da Costa Gomez


text:
Oranjestad/Kralendijk- Despues di un aña di trabou duru di parti di direktor di Kadaster Boneiru, Riency Holder, Kadaster na St. Eustatius ta finalmente pará riba su pia i por funshoná independientemente.
Resientemente a logra kontratá dos persona pa Kadaster St. Eustatius, Arline Alexander i Erroll Brice. Komisario Alida Francis di gobièrno Statiano a gradisí Holder pa su aporto. “Nos ta masha agradesido pa e trabounan di Riency Holder. Ela traha duru durante e aña tras di lomba i nos a progresá hopi”. Francis tambe a nota ku awor e isla por tin un konfiansa den e organisashon nobo di Kadaster St. Eustatius.
E responsabilidat pa e trabou di Kadaster na islanan BES awor aki ta kai bou di Kadaster Hulanda, pero esei no ta kita ku kada isla mester tin su propio organisashon. Pronto St. Eustatius lo introdusí tambe tarifanan nobo pa e diferente servisionan ku nan ta ofresé.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki